title: Bhaag Milkha Bhaag

text: Tositarina Milkha Singhistä, joka selviytyi Intian jakoon liittyneistä väkivaltaisuuksista, vanhempiensa kuolemasta ja kodittomuudesta tullakseen ikoniseksi urheilijaksi.


title: Bhaag Milkha Bhaag

text: "Bhaag Milkha Bhaag" voitti kuusi Filmfare Awards -palkintoa: parhaasta elokuvasta, ohjauksesta, miespääosasta, sanoituksesta, lavastuksesta ja puvustuksesta. Se voitti myös parhaan populaarielokuvan National Film Awards -palkinnon.


title: Niuva

text: Niuva on Kuopion 28. kaupunginosa. Se rajoittuu pohjoisessa Julkulaan, idässä Rypysuohon, etelässä Puijonlaaksoon ja lännessä Kallaveteen. Niuvan itäosassa on pieni Kangaslampi.


title: Niuva

text: Niuvan alueella sijaitsee historiallinen Niuvanniemen sairaala. Maankäytön osalta Niuva on pääasiassa peltoaluetta sairaalan ympärillä. Kaupunginosassa on vain vähän asutusta ja palveluita, jotka sijaitsevat lähinnä sairaala-alueella. Suurmäentien varrella toimii kuitenkin Länsi-Puijon päiväkoti. Kallaveden rannalla, niukasti Niuvan kaupunginosan eteläpuolella Puijonlaaksossa on uimaranta.


title: Neulaniemi

text: Neulaniemi on Kuopion 29. kaupunginosa. Se rajoittuu etelässä Neulamäkeen, pohjoisessa Savilahden poukamaan, lännessä Kallaveteen ja idässä Savilahden kaupunginosaan. . Alueen koillisosassa on uimaranta, pohjoisempana venesatama pitkän metsätien päässä. Kaupunginosaan rakennuksista monet ovat vapaa-ajan asuntoja eikä vakituista asutusta juuri ole.


title: Neulaniemi

text: Laajan, eteläpuoliseen Kolmisopen kaupunginosaan jatkuvan Neulaniemen ulkoilualueen taukopaikkoihin kuuluu Neulaniemessä muun muassa Tervaruukin maja. Kaupnginosan kuuluvan Kaijansaaren eteläpäässä on laavu ja pohjoisosassa kaksi nuotiopaikkaa.


title: Kredajärvi

text: Kredajärvi on tekojärvi Sloveniassa. Järvi on saanut nimensä kalkista () jota louhittiin alueella vuoteen 1985. Louhinta loi kuopan, joka pikkuhiljaa täyttyi vedellä ja järvi syntyi. Louhinta lopettettiin koska se ei tuonut voittoja eikä louhinta ollut hyväksyttävää (alue on osa Triglavin luonnonsuojelualuetta). Järvi kuitenkin pysyi ja se on nykyään vapaa-ajan käytössä.


title: Kredajärvi

text: Tänäpäivänä järvi ja sen luomat kosteikot ovat tärkeää elinaluetta sammakkoeläimille, kuten sammakoille ja rupikonnille.


title: Louise Laukko

text: Louise Laukko (1992–2003) oli suomalainen lämminverinen ravihevonen. Se oli yksi kaikkien aikojen parhaita suomalaisia tammoja, joka voitti useita suurkilpailuja eri puolilla Eurooppaa.


title: Louise Laukko

text: Louise Laukko syntyi Vesilahdella sijaitsevassa Laukon kartanossa ja siirtyi pian Timo Nurmoksen valmennukseen Tornioon. Tamma starttasi kolmivuotiaana kahdeksan kertaa ja voitti kilpailuistaan seitsemän. Suurin menestys tuli juhannuksena Seinäjoella, jossa Louise Laukko saavutti Kasvattajakruunun ykkössijan. Ikäluokkansa Kriteriumissa tamma sijoittui Monster of Speedin voittamassa kilpailussa kuudenneksi.


title: Louise Laukko

text: Nelivuotiaana Louise Laukko voitti muun muassa Villinmiehen Tammakilvan Lappeenrannassa sekä 4-vuotiaiden tammojen Kasvattajakruunun Turun Metsämäessä. Derbyfinaalissa Louise Laukko aiheutti Monster of Speedille sen uran ensimmäisen tappion kotimaassa. Syyskuussa tamma juoksi Ylöjärven Teivossa Euroopan raviliiton järjestämässä UET Grand Prix’ssa ja sijoittui ranskalaisen Elisionin jälkeen toiseksi.


title: Louise Laukko

text: Nelivuotiskauden päätteeksi Louise Laukko myytiin Ranskaan Claude Yvan Cohenin omistukseen, ja se siirtyi ruotsalaisen Anders Lindqvistin valmennukseen. Lindqvistin tallista käsin tamma kilpaili Keski-Euroopassa ja Ruotsissa ja voitti muun muassa Sweden Cupin Tukholmassa sekä Gran Premio Costa Azzurra -kilpailun Torinossa. Louise Laukko kilpaili vielä muutamia kertoja myös Suomessa ja saavutti ykkössijat Suur-Hollola-ajossa ja St. Michelissä, jonka se voitti uudella tammojen euroopanennätysajalla. Vuonna 1999 tamma oli mukana maailman arvostetuimmassa ravikilpailussa Prix d’Amériquessa viidentenä ja toistaiseksi viimeisimpänä suomalaishevosena. Louise Laukko sijoittui Pariisissa ajetussa kilpailussa kahdenneksitoista ranskalaisen Dominik Locqueneux’n ohjastamana.


title: Louise Laukko

text: Vuonna 2001 Jean-Pierre Dubois osti Louise Laukon ja vei sen Kanadaan, jossa tamma viimeisellä kilpailukaudellaan voitti vielä kolmesti. Yhteensä Louise Laukko osallistui urallaan 154 kilpailuun, joista se voitti 43. Kilpailu-uralla tamman ohjastuksesta vastasivat muun muassa Jorma Kontio sekä Anders Lindqvist. Kontio ajoi kaikki Louise Laukon startit vuosina 1995–1996 ja myös joitakin myöhempiä kilpailuja, jolloin tamma oli Lindqvistin valmennuksessa.


title: Louise Laukko

text: Louise Laukko varsoi vuonna 2003 orista SJ’s Caviar, mutta varsa menehtyi pian syntymänsä jälkeen. Louise Laukko kuoli saman vuoden kesäkuussa ollen uudestaan kantavana samasta orista.


title: Paimionjokilaakso

text: Paimionjokilaakso on Varsinais-Suomessa Paimion kaupungissa Paimionjoen alaosan varrella sijaitseva lounaisen viljelyseudun jokilaakso, joka on 156 hehtaarin natura 2000 -alue ja muodostaa ydinosan Paimionjokilaakson valtakunnallisesti arvokkaasta maisema-alueesta. Jokilaakso on noin seitsemän kilometriä pitkä ja siihen kuuluu myös Askalan vesivoimalaitos eli Askalankoski.


title: Paimionjokilaakso

text: Laaksossa on edustavia rinneniittyjä, joista tärkeimmät sijaitsevat Askalan voimalaitoksen kohdalla kummallakin puolella jokea. Paimionjokilaakso otettiin aikoinaan viljelyskäyttöön ja kasvillisuuteen onkin vaikuttanut suuresti pitkään jatkunut laidunnus. Laidunnuksen ansiosta esimerkiksi kuusi ei ole päässyt leviämään, vaan maisema on pysynyt avoimena. Laidunnus alueella loppui kuitenkin 1950-luvulla jolloin alue alkoi kasvamaan umpeen. 1990-luvun alussa alueella aloitettiin hoitotoimenpiteet. Paimionjokilaakson viljelysmaisema on suomen vanhimpia kulttuurimaisemia.


title: Paimionjokilaakso

text: Länsipuoli joesta on uoman lähellä tasaista ja kivisin alue tasamaasta on entistä peltoa, jossa kasvaa pääasiassa tuoretta heinäniittyä, vallitsevina lajeina paikoin nurmirölli ja mäkikaura. Keltamataraa ja ahomataraa kasvaa runsaasti, kun taas vähemmän heinätähtimöä, kissankelloa ja särmäkuismaaa. Mäkimeirami kasvaa laajaahkosti haavikon vieressä. Ukontulikukkaa ja nurmilaukkaa kasvaa harvakseltaan, viimeksi mainittua kivien lähellä. Länsipuolella kasvaa myös muun muassa hakarasara, hoikkaängelmä, kangasajuruoho, nuokkukohokki, peurankello, kevätesikko ja tummatulikukka. Rinteet nousevat varsin jyrkästi ja niissä on eteläsuuntaisia kumpareita.


title: Paimionjokilaakso

text: Itäpuoli rinteestä on edustavaa kuivaa pienruoho- ja heinäniittyä. Runsaimpana kasvaa nurmirölli ja lampaannata. Muita lajeja ovat ahdekaunokki, keltamatara, punanata ja sikoangervo. Harvalukuisempia lajeja ovat mäkimeirami ja ahdekaura, sekä keihäsvuohennokka ja ketokaunokki, jotka kasvavat ylhäällä rinteessä. Itäpuolen rinne kohoaa jyrkästi voimalaitoksen kohdalta ja voimalaitoksen pihamaalle laskee koillisesta melko luonnontilainen puro, jonka uomassa kasvaa muun muassa kevätlinnunsilmää, tesmayrttiä, keltavuokkoa, mukulaleinikkiä, isokäenrieskaa ja pikkukäenrieskaa. Alueen pohjoisreunalla on heinävaltainen kumpare, jossa kasvaa runsaina kiurunkannus, käenrieskat ja kevätesikko.


title: Paimionjokilaakso

text: Juntolan niitty kuuluu luonnonsuojelualueeseen. Paikalla ei ole kuitenkaan laidunnettu tai niitetty, joten niitty on umpeutunut pahasti. Vain jyrkässä joenmutkassa on säilynyt avoin rinneniitty. Varjoisissa kohdissa kasavillisuus on harvempaa ja pintamaa ei ole sitoutunut hyvin kiinni. Tuoreella pienruohoniityllä on korkeaa kasvillisuutta, mutta se on lajistoltaan merkittävä. Rantahirvenjuuri kasvaa harvinaisena kuten maarianverijuuret. Muita mainittavia lajeja ovat harmaapoimulehti, mäkikaura, sikoangervo, nurmilaukka ja nuokkukohokki.


title: Paimionjokilaakso

text: Rinteiden kasvillisuus on muualla pääasiassa tuoretta pienruohoniittyä ja paikoin myös tuoretta heinäniittyä, valtalajit vaihtelevat paikoittain. Laikuittain runsaina esiintyvät sikoangervo, ahdekaunokki ja päivänkakkara, pieninä laikkuina runsaana ahomatara ja keltamatara. Nurmipuntarpää ja koiranputki kasvaa rehevinä rinteen yläosissa ja reunoilla. Kosteissa notkoissa kasvaa mesiangervo. Länsiranta jatkuu laidunnettuna voimalaitokselta etelään, ja paikoin sen kasvillisuus on heinittynyttä ja pienruohot eivät ole niin edustettuina kuin voimalaitoksella. Alue on kuitenkin maisemallisesti edustava.


title: Paimionjokilaakso

text: Askalassa on myös katajarinteitä ja pähkinäpensaslehtoja sekä jyrkkiä puronotkoja. Joen rannalla on lehtoja ja pensaikkoja.


title: Paimionjokilaakso

text: Linnustoon kuuluvat muun muassa peltopyy, ruisrääkkä, kanahaukka, uuttukyyhky, pikkulepinkäinen ja punavarpunen. Jokilaaksossa on myös paljon yölaulajia, kuten satakieliä, luhtakerttusia ja viitakerttusia. Muuta lajistoa ovat muun muassa hemppo, viherpeippo ja tuulihaukka.


title: Paimionjokilaakso

text: Paimionjoessa on tavattu myös harvinaista vuollejokisimpukkaa, joka on Luontodirektiivin liitteen ll laji. Paimionjoki oli ennen tunnettu meritaimen- ja lohijoki, kunnes vuonna 1936 Paimionjokilaaksoon valmistui Askalan voimalaitos, joka on alin kalojen nousueste.


title: Paimionjokilaakso

text: Paimionjokilaakso on 156 hehtaarin SCI Natura 2000 -alue. Natura alue käsittää koko vesialueen sekä rannat seitsemän kilometrin matkalta. Juntolan niitty kuuluu pieneen yksityiseen luonnonsuojelualueeseen, joka on myös Paimionjokilaakson ainoa luonnonsuojelualue. Perinnebiotoopit Askalassa on tarkoitus suojella luonnonsuojelulailla ja muuten sopimuksilla maanomistajien kanssa. Vesialueet suojellaan vesilailla.


title: Paimionjokilaakso

text: Paimionjokilaakson pinta-alasta on seuraavasti luontodirektiivin luontotyyppejä: Alavat niitetyt niityt 40 %, Vuoristojen niitetyt niityt 25 %, Fennoskandian luonnontilaiset jokireitit 22 %, Lehdot 7 %, Pikkujoet ja purot 1 %.


title: Soča

text: Soča (sloveeniksi) tai Isonzo (italiaksi) on Sloveniasta alkava joki, joka laskee Adrianmereen Italiassa lähellä Monfalconen kaupunkia. Joen pituus on 138 kilometriä, mistä Slovenian osuus on 96 ja Italian 43 kilometriä. Sočan alkulähde on Trentan laakso Triglavin länsipuolella 876 metrin korkeudessa. Joen nykyinen reitti muodostui 500-luvun lopulla tapahtuneen maanvyörymän jälkeen, ja sen valuma-alue on 3 400 neliökilometrin laajuinen.


title: Soča

text: Sočan varrella käytiin ensimmäisessä maailmansodassa Isonzon taistelut, joissa kuoli yli 300 000 sotilasta. Nykyään joki on tunnettu matkailukohde; Sočaa ja sen sivujokea Koritnicaa pitkin kulkee noin 50 kilometriä melontareittejä.


title: Soča

text: Sočan alkulähde on Šnitavuoren juurella Trentan laaksossa Julisilla Alpeilla. Lähteeltä lähtevää puroa on kuvattu Julisten Alppien kauneimmaksi puroksi. Sen varrella kasvaa useita vuoristokasveja, ja siellä esiintyy perhosista muun muassa harvinainen alppilaji "Erebia styx" ja uhanalainen isoapollo. Lähteen vesi on juotavaa.


title: Soča

text: Sočan pituus on 138 kilometriä. Siitä 96 kilometri on Slovenian ja 43 kilometriä Italian puolella. Joen alkulähde sijaitsee 876 metrin korkeudessa. Ylittäessään rajan Soča on 56 metriä merenpinnan yläpuolella. Joki siis laskee 820 metriä 96 kilometrin matkalla ja yhteensä 876 metriä 138 kilometrin matkalla.


title: Soča

text: Sočan yläjuoksu virtaa Julisten Alppien itäosissa. Etelään päin virtaessaan Soča jatkaa lähinnä kalkkikivestä ja flyssistä muodostuneen Alppien esivuoriston ja edelleen kalkkivisen Krasin ylätasangon halki. Noin 28 kilometriä ennen joen suuta alkaa rannikkotasanko. Soča laskee Adrianmeren pohjoisimpaan osaan, ja sen suun ympärillä on rannikkokosteikkoja.


title: Soča

text: Sočan reitin varrella sijaitsevat Bovecin, Kobaridin, Tolminin, Kanal ob Sočin, Nova Gorican ja Gorizian kaupungit. Sočan valuma-alue on 3 400 neliökilometrin laajuinen, ja sen tärkeimmät sivujoet ovat Koritnica, Tolminka, Idrijca ja Vipava Sloveniassa sekä Torre Italiassa.


title: Soča

text: Joesta käytettiin antiikin aikana nimiä "Aesontius", "Sontius" ja "Isontius". Sloveeninkielinen nimi "Soča" on lainattu latinalaisesta tai romaanisesta sanasta "Sontius", jonka alkuperäinen muoto on luultavasti "Aisontia". Sen taustalla on joko indoeurooppalaisen kantakielen "Hei̯s", joka tarkoittaa nopeasti virtaavaa jokea, tai esiromaaninen "ai̯s-", joka tarkoittaa vettä ja jokea.


title: Soča

text: Soča tunnetaan "Salmo marmoratus" -lohikalasta, joka on mitokondrioiden dna:n perusteella yhdistetty viiteen eri taimenlajiin. Sitä on istutettu muihin Slovenian jokiin tavoitteena kasvattaa tavallisten taimenten kokoa. Kanta oli runsas vielä ensimmäisen maailmansodan jälkeen, mutta istutukset ovat heikentäneet sitä. Lajista on tullut uhanalainen, ja sen suurin uhka on hybridisaatio tavallisten taimenten kanssa. Istutuksia tehtiin ensi kerran jo vuonna 1906, mutta huippunsa ne saavuttivat Jugoslavian aikana. 1980-luvun lopulla Adrianmereen laskevissa joissa oli runsaasti taimenia ja hybridejä. Poikkeuksena oli kahdeksan pientä "Salmo marmoratus" -kantaa, jotka olivat nousseet korkealle Soča- ja Idrijcajoissa. 2000-luvulla lajin kantaa on yritetty kasvattaa.


title: Soča

text: Sočassa elää muitakin kalalajeja, kuten särkikaloista esimerkiksi turpa, mutu ja muutamat suutarilajit sekä lohikaloista harjus ja kirjolohi. Lisäksi ravut ovat yleisiä. Perhokalastus on Sočan ainoa sallittu kalastusmuoto.


title: Soča

text: Brittiläinen tutkijaryhmä selvitti Slovenian jokien tilaa tutkimuksessa vuonna 2005. Soča jaettiin tutkimuksessa kolmeen osaan: Sočan alkulähteeseen (todellisuudessa sijainti oli 6 kilometriä alkulähteestä Julisilla Alpeilla, tunnus SLOV-3), sekä kahteen eri osioon alempana joessa (32 kilometriä alkulähteestä, mutta yhtä korkealla merenpinnan yläpuolella, tunnukset SLOV-4 ja SLOV-5). Raportin mukaan ihmisen tekemät muutokset eivät uhkaa joen tarjoamaa elinympäristöä. Ulkonäöllisesti muutokset eivät ole merkittäviä, mutta ovat kuitenkin nähtävissä. SLOV-3:ssa laskettiin neljä elinympäristön muutosta, kun taas SLOV-4:n ja SLOV-5:n alueilla niitä oli vain yksi.


title: Soča

text: Mostnicesta, Sočasta ja Izicasta löytyi "Cinclidotus aquaticus" -nimistä sammalta, joka on luonteenomaista Alpeilla. SLOV-3-alueella puusto oli jakautunut mänty- ja lehtimetsiin. Alueella oli tavattavissa harvemmin suurkasveja kuin Bistricassa ja Pisnicassa. Alueen yleisimmät lehtisammaleet olivat "Rhynchostegium riparioides" ja "Brachythecium rivulare". "Cinclidotus aquaticus" -laji oli yleinen alueella. SLOV-4- ja SLOV-5-alueilla tutkijoiden silmään pistivät useat vedessä olleet puunrungot, mutta ne ovat helposti kierrettävissä esimerkiksi kanooteilla kulkiessa. Suurkasvit tuntuivat puuttuvan alueelta, mutta rannoilla oli sen sijaan paljon mukula- ja pikkukiviä. "Fontinalis antipyretica" oli alueen hallitseva lehtisammal, ja myös leinikkejä ja rentukoita esiintyi.


title: Soča

text: Sočan veden laatu on hyvä, ja Sloveniassa viisi karstiylängön kuntaa ja kolme rannikkokuntaa ottaa joesta juomavetensä. Vuosina 2007–2013 oli käynnissä laaja kansainvälinen GEP-projekti, jossa Slovenian ja Italian viranomaiset sekä yliopistot tutkivat joen saastumisuhkia sekä mahdollisuuksia veden juomakäyttöön.


title: Soča

text: SLOV-3-, SLOV-4- ja SLOV-5-alueiden veden happamuudeksi on mitattu pH 6,7, eli vesi oli lievästi hapanta. Sočan lähteestä mitattu arvo oli pH 7,5, eli vesi oli lievästi emäksistä. Näytteissä ei ollut lainkaan nitraattia. Sähkönjohtokyky oli korkein lähteessä (275 µS m), SLOV-3-alueella se oli 192 µS m ja SLOV-4- ja SLOV-5-alueilla 224 µS m.


title: Soča

text: Joen reitti on muuttunut paljon viimeisten 2 000 vuoden aikana. Roomalaisen historioitsijan Strabon mukaan "Aesontius"-niminen joki virtasi Aquileian ohi Adrianmereen. Tämä vastaa nykyistä Sočan sivujoen Torren ja tämän sivujoen Natisonen jokisysteemiä. Vuonna 585 maanvyörymä katkaisi Natisonen yläjuoksun, jolloin joki muutti äkillisesti reittiään ja yhtyi Bontiusjokeen, mikä tukki Bontiusjoen alkuperäisen, maanalaisen lasku-uoman Timavoon, ja näin uusi joki alkoi jälleen virrata samassa uomassa kuin Natisonen alajuoksu. Seuraavien vuosikymmenien ajan tämän uuden joen, Sočan, jokisuu siirtyi vähitellen idemmäs ja yhdistyi lopulta pieneen rannikkojokeen, Sdobbaan. Tätä kautta Soča nykyään laskee Adrianmereen. Joen aiempi suu Gradon laguunissa jäi erilliseksi rannikkopuroksi.


title: Soča

text: Sočassa toimii yhteensä viisi vesivoimalaa ja pumppuvoimalaitos. Ensimmäinen vesivoimala, Doblar 1, avattiin vuonna 1939 ja toinen, Plave 1, vuonna 1940. Vuonna 2002 rakennetut Plave 2 ja Doblar 2 voimalat olivat Slovenian historian suurin panostus uusiutuviin energialähteisiin. Viides vesivoimala on Solkan. Avče -niminen pumppuvoimalaitos valmistui vuonna 2010.


title: Soča

text: Sočan sivujoen Vipavan lähellä käytiin 5. ja 6. syyskuuta 394 Frigiduksen taistelu. Taistelu käytiin Itä-Rooman keisari Theodosius I:n ja Länsi-Rooman valtakunnan keisarin Eugeniuksen välillä. Theodosiuksen armeija voitti taistelun, ja Itä-Rooma valloitti lopulta Länsi-Rooman valtakunnan. Keisari Eugenius vangittiin ja teloitettiin.


title: Soča

text: Ensimmäisessä maailmansodassa Soča oli osa Italian rintamaa. Sen luona käydyissä kahdessatoista Isonzojoen taistelussa kaatui yli 300 000 itävaltalaista ja italialaista sotilasta. Taistelut kestivät toukokuusta 1915 marraskuuhun 1917. Joki tulvi niinä vuosina tavallista voimakkaammin toistuvien kaatosateiden vuoksi. Joki oli ennen maailmansotaa Itävalta-Unkarin puolella Italian rajan tuntumassa, mutta sodan jälkeen se jaettiin Jugoslavian ja Italian kesken.


title: Soča

text: Sočaa on markkinoitu sen smaragdinvihreän värin perusteella ”smaragdin kauniina” ja sen on väitetty olevan yksi niistä harvoista joista, jotka säilyttävät tämän värin koko pituudeltaan. Joki on myös innostanut runoilija Simon Gregorčičia kirjoittamaan tunnetuimman runonsa ”Soči” (”Sočaan”), jota pidetään slovenialaisen runouden mestariteoksena.


title: Soča

text: Sočan varrella sijaitseva Bovec on markkinoinut itseään Slovenian extreme-urheilun pääkaupunkina. Melontaa alettiin harrastaa Bovecissa 1980-luvun puolivälissä. Melonta onkin suosittua Sočan monissa koskissa, ja Sočan melontakausi kestää maaliskuusta lokakuun loppuun. Sočassa ovat harjoitelleet monet olympiamelojat. Sočassa voi harrastaa muutakin vesiurheilua, kuten koskenlaskua. Sočaa ja sen sivujokea Koritnicaa pitkin kulkee yhteensä 50 kilometriä melontakelpoista reittiä, keskittyen joen yläjuoksuun. Sočan koskiluokitus kattaa kaikki tasot (I–V eli helpoista vain kokeneille). Suosituin osuus on kahdeksan kilometriä pitkä Srepenica Trnovo, jonka luokitus on II–III (vaikeahko ja vaikea). Alueella on 14 virallista pistettä, joissa joko noustaan tai poistutaan joesta.


title: Soča

text: Alajuoksulla suositumpia harrastuksia ovat uiminen ja perhokalastus.


title: Soča

text: Euroopan komissio antoi vuonna 2008 Sočalle erinomaisen matkailukohteen European Destinations of Excellence -tunnustuksen, minkä se sai ensimmäisenä kohteena Sloveniassa. Palkinto myönnetään esimerkillisestä matkailuun liittyvästä työstä Euroopan Unionin alueella, ja valinta tehdään jokaisessa osallistujamaassa pidettävän kilpailun perusteella. Vuonna 2008 tunnustus annettiin matkailukohteille, jotka ”ovat säilyttäneet perinteensä ja välittäneet ne sukupolvelta toiselle”.


title: Soča

text: Soča on osa Triglavin kansallispuistoa, joka on ainoa laatuaan Sloveniassa. Kansallispuistosta kulkee myös vaellusreitti Sočan alkulähteeltä joenvartta pitkin kohti Bovecia. Reitti on kansallispuiston vanhin ja ensimmäinen vaellusreitti. Reitin pituus on 25 kilometriä ja reitillä näkee alueen luonnonkohteita ja kulttuuriperintöä. Socan varrelta löytyy monia merkkejä ensimmäisen maailmansodan taisteluista, muun muassa asemapaikkoja. Kobaridissä on taisteluista kertova museo ja joen läheisyydessä kulkee noin viiden kilometrin pituinen ”Rauhan kävely” niminen reitti. Reitti kulkee Log pod Mangartomista etelään kohti Most na Sočia.


title: Soča

text: Joen suu on suojeltu alue () ja suosittu turistikohde. Luonnonsuojelualue kattaa 2 400 hehtaaria. Joen suun ekosysteemiä on kuvattu ainutlaatuiseksi ja alueella elääkin lukuisia kasveja ja eläimiä. Alueella arvioidaan olevan noin 300 eri lintulajia. Alueelle on myös tuotu camarguenhevosia ylläpitämään alueen luonnollista ekosysteemiä.


title: Soča

text: Sočan ylittävällä sillalla on kuvattu kohtaus vuoden 2008 Disney-elokuvaan "".


title: Luettelo Slovenian yli 25 kilometriä pitkistä joista

text: Tämä on luettelo Slovenian yli 25 kilometriä pitkistä joista. Sloveniassa on yhteensä 59 jokea, mutta tässä luettelossa on ainoastaan yli 25 kilometriä pitkät joet. Slovenian jokien pituus on yhteensä 26 989 kilometriä ja ne peittävät yhteensä 2 500 neliökilometrin alueen. Suurin osa Sloveniasta, noin 81 prosenttia, kuuluu Mustanmeren altaaseen ja loput Adrianmeren altaaseen. Nämä kaksi aluetta on jaettu vielä pienempiin alueisiin: Murjoen altaaseen, Dravajoen altaaseen, Savajoen altaaseen ja Kolpajoen altaaseen sekä Adrianmeren jokiin.


text: Pääjoki Sivujoki Sivujoen sivujoki Sivujoen sivujoen sivujoki


title: Kupa

text: Kupa (kroatiaksi), Kolpa (sloveeniksi) tai Colapis (latinaksi) on Savan sivujoki. Kupa muodostaa luonnollisen rajan Kroatian ja Slovenian välille. Kupa on 297 kilometriä pitkä, josta maiden välistä rajaa on 118 kilometriä. Loput Kupasta sijaitsee Kroatiassa.


title: Kupa

text: Kupan hydrologista valvontaa hoitaa nykyään neljä asemaa Kroatiassa: Radenci, Kamanje, Karlovac ja Jamnička Kiselica.


title: Valkeakosken Kiekko-Ahma

text: Kiekko-Ahma on valkeakoskelainen joukkue, joka pelaa jääkiekon II-divisioonassa. Joukkueen jäähallina toimii Wareena.


title: Porin Karhu HT

text: Karhu Hockey Team on jääkiekkoseura Porista, Suomesta. Sen edustusjoukkue pelaa kaudella 2018–2019 Suomi-sarjassa.


title: Slovakian–Unkarin sota

text: Slovakian–Unkarin sota tai Pikkusota oli ennen toista maailmansotaa Slovakian tasavallan ja Unkarin kuningaskunnan käymä rajasota. Sota alkoi ilman sodanjulistusta Unkarin yllätyshyökkäyksellä Slovakian itäosiin 23. maaliskuuta 1939 ja päättyi Unkarin voittoon 4. huhtikuuta. Sodan jälkeen Slovakia joutui luovuttamaan Unkarille alueita itäosasta. Slovakia menetti 22 sotilasta ja 36 siviiliä. Unkari menetti 8 sotilasta ja 15 siviiliä. Sodan jälkeen Slovakia myönsi mitalin sotilaille, jotka taistelivat sodassa.


title: Kaakamojoki

text: Kaakamojoki tai Kaakamajoki on Kaakamojoen vesistön laskujoki, joka laskee Perämereen Tornion kaupungin itäosassa. Kaakamojoki kuuluu Kemijoen vesienhoitoalueeseen.


title: Felipe González (täsmennyssivu)

text: Felipe González voi tarkoittaa ainakin seuraavia henkilöitä:


title: Annapoliksen konventti

text: Annapoliksen konventti oli Marylandin Annapoliksessa syyskuussa 1786 järjestetty kokous, joka edelsi Yhdysvaltain perustuslain säätämistä. Kokoukseen osallistuivat viiden osavaltion edustajat pohtimaan valtioliittoa vaivanneiden ongelmien ratkaisemista. Sitä olivat edeltäneet Marylandin ja Virginian edustajien aiemmat kokoukset, joissa oli selvitelty mahdollisuuksia parantaa liikenneoloja Potomac-joella. Annapoliksen konventissa Alexander Hamilton esitti murskaavaa arvostelua maassa vallitsevasta poliittisesta kaaoksesta, joka johtui vahvan keskushallituksen puuttumisesta. Konventti päätyi siihen tulokseen, että kansallisia taloudellisia kysymyksiä ei olisi mahdollista ratkaista kunnolla tekemättä muutoksia maan silloisena perustuslakina toimineisiin konfederaatioartikloihin. Koska kokous ei katsonut itsellään olevan valtuuksia muutoksista päättämiseen, se esitti kaikille osavaltioille kutsun lähettää edustajansa seuraavana vuonna Philadelphiassa järjestettävään laajempaan kokoukseen. Tästä kokouksesta tuli perustuslaillinen konventti, joka laati Yhdysvalloille sen nykyisen perustuslain.


title: Carola (nimi)

text: Carola on naisen etunimi, Karl- tai Kaarle-nimen naispuolinen vastine. Nimi on käytössä muun muassa Italiassa, Saksassa, Alankomaissa ja Ruotsissa, jonkin verran Suomessakin.


title: Carola (nimi)

text: Suomessa nimi Carola on Väestörekisterikeskuksen tietojen mukaan annettu vuoden 2009 loppuun mennessä hieman yli 2300 henkilölle.. Carolan nimipäivä on suomenruotsalaisen kalenterin mukaan 28. tammikuuta.


title: Agmatiini

text: Agmatiini (CHN) on guanidiinirakenteen sisältävä polyamiini. Yhdistettä muodostuu arginiiniaminohapon aineenvaihduntatuotteena.


title: Agmatiini

text: Agmatiinin eristi ensimmäisen kerran saksalainen Albrecht Kossel vuonna 1910 sillin maidista. Agmatiinia on tämän jälkeen eristetty muun muassa kasvien siitepölystä, sienistä, kuten torajyvästä, bakteereista ja mustekalojen lihaksista. Kasveissa agmatiini on polyamiinien synteesin välituote. Vuonna 1994 agmatiinia havaittiin muodostuvan myös nisäkkäiden elimistössä.


title: Agmatiini

text: Eliöt tuottavat agmatiinia dekarboksyloimalla arginiinia arginiinidekarboksylaasientsyymin avulla. Agmatiinin metaboliaan osallistuu kaksi entsyymiä: agmatinaasi hajottaa sen putreskiiniksi ja ureaksi ja diamiinioksidaasi, joka hapettaa agmatiinin guanidinobutyraldehydiksi ja lopulta guanidinovoihapoksi. Agmatiinilla on typpioksidin tavoin verisuonia laajentama vaikutus. Yhdiste voi myös osallistua elimistössä typpioksidin tuotannon säätelyyn sillä se on typpioksidisyntaasin inhibiittori. Agmatiini voi olla myös välittäjäaine hermostossa ja se sitoutuu α-adrenergisiin reseptoreihin ja imidatsoliinireseptoreihin. Agmatiini nostaa solujen kalsiumionikonsentraatiota aktivoimalla ryanodiinireseptoreja.


title: Marja Sannikka

text: Marja Sannikka (s. 1977) on suomalainen Yleisradion tv-toimittaja, joka työskenteli "Aamu-TV:n" juontajana. Vuoden 2018 syksystä hän on toiminut "Sannikka & Ukkola" -keskusteluohjelman toisena aisaparina. Ennen siirtymistä "Aamu-TV:n" juontajaksi Sannikka työskenteli freelancer-toimittajana muun muassa Nelosen uutisissa ja MTV3-kanavalla. Sitä ennen hän toimi Kansanterveyslaitoksen Kansanterveys-lehden toimitussihteerinä. Hän on opiskellut media-alaa Sussexin yliopistossa Yhdistyneessä kuningaskunnassa.


title: Marja Sannikka

text: Sannikka asuu Vihdin Oravalassa, hän on naimisissa ja hänellä on kaksi poikaa. Sannikalla diagnosoitiin Lynchin syndrooma hänen ollessaan 23-vuotias.


title: Svenska Kennelklubben

text: Svenska Kennelklubben (SKK) eli Ruotsin Kennelliitto on FCI:n alaisuuteen kuuluva Ruotsin kansallinen kenneljärjestö. Adolf Patrik Hamilton, jonka mukaan hamiltoninajokoira myöhemmin nimettiin, perusti sen 13. joulukuuta 1889 ensisijaisesti metsästyskoirien harrastajille. Nykyisin siitä on kuitenkin tullut kaikkien rotujen päärekisteri ja kattojärjestö Ruotsissa, ja sillä on noin 300 000 jäsentä.


title: Svenska Kennelklubben

text: Järjestön tavoitteet ovat:


title: Svenska Kennelklubben

text: Niin kutsuttu "Hamiltonplaketten" vastaa Suomen Kennelliiton koirankasvattajille jakamaa "Vuolasvirta"-palkintoa ja voidaan antaa henkilölle, joka "menestyksekkään työn avulla on onnistunut parantamaan koirarotuja ja on täten samalla edistänyt järjestön tarkoitusperiä". Lisäksi SKK järjestää joka vuoden joulukuussa Tukholmassa kansainvälisen näyttelyn, joka tunnetaan Ruotsissa nimellä "Stora Stockholm" erotuksena Tukholman Kennelklubin vuosittaiseen "Lilla Stockholm" -pääsiäisnäyttelyyn.


title: Svenska Kennelklubben

text: FCI:n jäsenenä SKK noudattaa monia kansainvälisiä säännöksiä, kuten FCI-rotuluokittelua. Lisäksi SKK kuuluu myös Pohjoismaisen Kennelunionin alaisuuteen yhdessä muiden Pohjoismaiden kennelliittojen kanssa, ja PKU voi mm. tunnustaa jonkin FCI:n ulkopuolisen rodun viralliseksi kaikissa jäsenmaissaan. Yleispohjoismaalaiset näyttelyoikeudet saaneisiin FCI:ssä epävirallisiin rotuihin lukeutuvat mm. gotlanninajokoira, hälleforsinkoira, valkoinen ruotsinhirvikoira, tanskanpystykorva, amerikaneskimokoira, tsekinpaimenkoira, prahanrottakoira ja venäjänbolonka. Lisäksi SKK on tunnustanut itsenäisesti working kelpien nimellä "Australian Stock Dog" (sananmukaisesti "australiankarjakoira", vapaammin kääntäen "australianlammaskoira"), joka ei ole virallinen Suomessa, vaan meillä se rekisteröidään samaan australiankelpie-rotuun kuin näyttelylinjaiset sukulaisensakin.


title: Svenska Kennelklubben

text: SKK:n korkein päättävä elin on kennelneuvosto. Tämänhetkistä toimintaa hallinnoi keskuslautakunta. Järjestö on lisäksi jaettu lääninyhdistyksiin, erikoisyhdistyksiin ja Ruotsin Koiranuoriin ("Sveriges Hundungdom").


title: Svenska Kennelklubben

text: Lääninyhdistykset on jaettu alueittain, mutta ne eivät välttämättä aina noudata valtion virallista aluejakoa:Ruotsin suosituimmat rodut vuonna 2013 olivat SKK:n rekisterin mukaan seuraavat:


title: Shaysin kapina

text: Shaysin kapina oli Yhdysvaltain läntisessä Massachusettsissa elokuussa 1786 puhjennut aseellinen kansannousu, joka kesti puoli vuotta ennen kuin se saatiin kukistettua.


title: Shaysin kapina

text: Kapinan syynä olivat vuonna 1783 päättynyttä vapaussotaa seuranneet taloudellisesti vaikeat ajat. Monet menettivät omaisuutensa takavarikoissa erääntyneiden velkojen tai maksamattomien verojen vuoksi, ja saattoivat joutua velkavankeuteen. Kapinan alussa aseistetut väkijoukot valtasivat ja sulkivat useita oikeustaloja estääkseen velallisia koskeneet ulosottopäätökset. Syyskuussa 1786 entisen vapaussodan upseerin Daniel Shaysin johtama monisatapäinen miesjoukko sulki Massachusettsin korkeimman oikeuden Springfieldissä. Tammikuussa 1787 Shays johti noin 1 200 miehen hyökkäystä Springfieldissä ollutta valtion asevarikkoa vastaan, mutta heidät torjuttiin. Miliisijoukot löivät Shaysin kannattajat Petershamin yhteenotossa 4. helmikuuta, ja hän pakeni Vermontiin. Myöhemmin Shays ja toistakymmentä muuta kapinajohtajaa tuomittiin kuolemaan, mutta hänet armahdettiin. Lopulta vain kaksi teloitettiin.


title: Shaysin kapina

text: Kapinan seurauksena Massachusettsin edustajainhuone sääti lakeja, jotka helpottivat velallisten asemaa. Monet pitivät Shaysin kapinaa ja sen kukistamiseen vaadittuja ponnistuksia osoituksena siitä, että Yhdysvallat tarvitsi vahvemman keskushallinnon. Kapina edisti näin perustuslaillisen konventin järjestämistä ja Yhdysvaltain perustuslain säätämistä.


title: Krista Moisio

text: Krista Moisio (s. 17. huhtikuuta 1994) on suomalainen jalkapalloilija. Maalivahtina pelaava Moisio edustaa kaudella 2014 porilaista NiceFutista.


title: Krista Moisio

text: Hän on aikaisempia seurojaan ovat olleet Naisten Liigan Ilves ja Kokkola F10 sekä Ykkösen FC United. Moisio on edustanut 17-vuotiaista lähtien kaikkia ikäkausimaajoukkueita. Maajoukkuedebyttinsä hän teki syyskuussa 2010. Moisio oli mukana Suomen joukkueessa myös vuonna 2013 alle 19-vuotiaiden EM-kilpailuissa.


title: Savinja

text: Savinja on joki Koillis-Sloveniassa. Savinja virtaa pääasiassa Ylä- ja Ala-Savinjan jokilaaksoissa, Laškon ja Celjen kaupunkien läpi. Savinjan alkulähteenä on Rinkan vesiputous ja laskupaikkana Savajoki. Savinja on usein tulvinut, kuten vuosina 1990 ja 1998. Savinjalla on pituutta 102 kilometriä ja se on pisin joki, joka virtaa vain Sloveniassa.


title: Savinja

text: Nimi "Savinja" on lähtöisin sanasta "Savьn′a", joka taas on johdettu Savajokea tarkoittavasta sanasta. Saksan kielen sana "Sann" on todistettu myöhemmin. Paikalliset tuntevat joen myös nimellä "Sáu̯ńe". Sana "Savьn′a" on muotoutunut muotoon "Savnja" nykysloveenissa. Nimen uskotaan olevan esislaavilaista alkuperää.


title: Savinja

text: Historian kuluessa Savinjasta on käytetty muun muassa seuraavia nimityksiä:Roomalainen jumalatar Adsaluta, jonka alttareita on löydetty Savan alueelta, tunnistettiin pitkään Savinjaksi. Nykyään tutkijat eivät usko Adsalutan ja Savinjan yhteyteen.


title: Häntäsammakko

text: Häntäsammakko ("Ascaphus truei") on "Ascaphus"-sukuun kuuluva laji. Se liikkuu öisin.


title: Häntäsammakko

text:
Aikuisen yksilön pituus on 2,5–5 cm. Koirailla on häntämäinen uloke, josta laji on saanut nimensä. Häntäsammakko on väriltään ruskea, punaruskea, vihreä tai harmaa.
Päässä on tumma juova.


title: Häntäsammakko

text: Häntäsammakkoa tavataan Yhdysvaltojen luoteisosissa. Sitä esiintyy kosteissa metsissä, pensaikoissa ja ruohikoissa. Se elää myös vuorilla 2 000 metrin korkeudessa.


title: Häntäsammakko

text: Hedelmöitys on sisäinen. Naaras munii veteen kesällä. Munia on 40–80.


title: Häntäsammakko

text: Eläin syö selkärangattomia eläimiä.


title: Kalle Rentto

text: Kalle Toivo Edvard Rentto (s. 7. helmikuuta 1972 Tampere) on suomalainen pääsarjauransa lopettanut koripalloilija.


title: Kalle Rentto

text: Rentto syntyi Tampereella, mutta aloitti koripallon Hyvinkään Tahkossa. Hän aloitti pääsarjauransa kaudella 1993–1994 Kouvojen paidassa ja edustikin koko pääsarjauransa ajan seuraa. Tulokaskausi oli tilastollisesti hänen parhaansa pääsarjassa, sillä hän teki 6,8 pistettä ottelua kohden. Kouvoissa Rentto voitti SM-kultaa vuosina 1994–1995 sekä 1998–1999. Lisäksi Rentto saavutti SM-hopeaa kahdesti uransa aikana. Kauden 1998–1999 päätteeksi hän lopetti pääsarjauransa.


title: Leigh Jakes

text: Leigh Jakes (s. 24. maaliskuuta 1988) on yhdysvaltalainen jalkapalloilija. Hän pelaa kaudella 2014 porilaisessa NiceFutiksessa.


title: Leigh Jakes

text: Jakes on aikaisemmin pelannut Yhdysvaltojen yliopistosarjojen lisäksi WPSL-liigan Chicago Red Starsin joukkueessa, Ruotsin Superettanin Falköpings KIK:ssa sekä kaudella 2013 Naisten Liigan Kokkola F10:ssä.


title: Leigh Jakes

text: Leigh jakesin isä Van Jakes pelasi vuosina 1983–1989 amerikkalaista jalkapalloa NFL-liigassa.


title: M/S Athena

text: M/S Athena voi tarkoittaa seuraavia laivoja:


title: Keuhkottomat salamanterit

text: Keuhkottomat salamanterit (Plethodontidae) on pyrstösammakoiden lahkoon kuuluva heimo. Siihen kuuluu yli puolet pyrstösammakkojen lahkon lajeista. Heimoon kuuluva suku on "Plethodon", johon kuuluvia lajeja ovat punaposkisalamanteri ("P. jordani") ja "Plethodon glutinosus". Heimoon kuuluu myös suku "Pseudotriton", johon kuuluva laji on punavesilisko.


title: Lybiinae

text: Lybiinae on tukaanien alaheimo.


title: Andris Bērziņš

text: Andris Bērziņš voi tarkoittaa jompaakumpaa seuraavista henkilöistä:


title: Jennifer Aspen

text: Jennifer Aspen (s. 9. lokakuuta 1973 Richmond, Virginia) on yhdysvaltalainen näyttelijä. Hän on esiintynyt lukuisien eri televisiosarjojen yksittäisissä jaksoissa tai joskus useammassakin jaksossa, kuten sarjassa "Viiden juttu". Aspen on esiintynyt esimerkiksi sarjoissa "Pulmuset", "Miehen puolikkaat", "Beverly Hills 90210", "Franklin & Bash", "Harryn laki", "Rakkauden anatomia", "Isän suusta", "Glee", "Criminal Minds – FBI-tutkijat", "Ratkaisija", "Greyn anatomia", "Lain luola", "Friikkilinkit", "Agentit", "Frendit", "Kellarin kunkku", "Will & Grace", "Lisa ja pojat", "Kameleontti", "NYPD Blue" ja "Chicagon lääkärit".


title: Jennifer Aspen

text: Aspen on naimisissa näyttelijä David O'Donnellin kanssa. Vuonna 2010 Aspen loukkaantui autokolarissa.


title: Jennifer Aspen

text: Aspen on ollut mukana myös hyväntekeväisyystoiminnassa.


title: Onni Kustannus

text: Onni Kustannus Oy on oululainen ristikkolehtien ja -kirjojen kustantaja, jonka valikoimaan kuuluu 17 erilaista lehtipisteissä myytävää ristikkojulkaisua. Onni Kustannuksen tunnetuimmat tuotteet ovat Onnen Helpot Ristikot, Timantti Ristikot, Ristikko Aarre sekä Ristikko Pommi, joka on tällä hetkellä Suomen lehtipisteissä kansihinnoilla mitattuna kaikkein myydyin ristikkolehti.


title: Viherpäämedestäjä

text: Viherpäämedestäjä ("Cyanomitra verticalis") on medestäjien heimoon kuuluva varpuslintu.


title: Viherpäämedestäjä

text: Viherpäämedestäjää tavataan Afrikassa Senegalista Keniaan, Sambiaan ja Angolaan ulottuvalla alueella. Lajia on kuvattu yleiseksi ja sen kannankehitys on vakaa. Se on luokiteltu elinvoimaiseksi.


title: Teräspäämedestäjä

text: Teräspäämedestäjä ("Cyanomitra bannermani") on medestäjien heimoon kuuluva varpuslintu.


title: Teräspäämedestäjä

text: Teräspäämedestäjää tavataan Angolassa, Kongon demokraattisessa tasavallassa ja Sambiassa. Lajin kannankehitys on vakaa, ja se on luokiteltu elinvoimaiseksi.


title: Liekkipuumedestäjä

text: Liekkipuumedestäjä ("Cyanomitra cyanolaema") on medestäjien heimoon kuuluva varpuslintu.


title: Liekkipuumedestäjä

text: Liekkipuumedestäjää tavataan Afrikan keskiosissa sekä Länsi-Afrikan eteläosissa. Lajin kannankehitys on vakaa, ja se on luokiteltu elinvoimaiseksi.


title: Kameruninmedestäjä

text: Kameruninmedestäjä ("Cyanomitra oritis") on medestäjien heimoon kuuluva varpuslintu.


title: Kameruninmedestäjä

text: Kameruninmedestäjää tavataan Kamerunissa, Nigeriassa ja Päiväntasaajan Guineassa. Lajia on kuvattu yleiseksi, mutta sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Sinipäämedestäjä

text: Sinipäämedestäjä ("Cyanomitra alinae") on medestäjien heimoon kuuluva varpuslintu.


title: Sinipäämedestäjä

text: Sinipäämedestäjää tavataan Burundissa, Kongon demokraattisessa tasavallassa, Ruandassa ja Ugandassa. Lajia on kuvattu melko yleisestä runsaslukuiseksi, ja se on luokiteltu elinvoimaiseksi.


title: Tulitäplämedestäjä

text: Tulitäplämedestäjä ("Cyanomitra veroxii") on medestäjien heimoon kuuluva varpuslintu.


title: Tulitäplämedestäjä

text: Tulitäplämedestäjää Afrikan kaakkois- ja itärannikolla. Lajin kannankehitys on vakaa, ja se on luokiteltu elinvoimaiseksi.


title: Tapporaha

text: Tapporaha oli julkisista varoista maksettava palkkio suurpedon tai vahinkoeläimeksi määritellyn eläimen tappamisesta. Palkkiosta luovuttiin Suomessa vuonna 1975. Silloisen metsästyslain mukaan suden ja ahman tappamisesta sai 500, ketusta 20 ja hylkeestä 40 markkaa. Muista petoeläimistä ja riistalle vahingollisiksi määritellyistä petoeläimistä valtioneuvosto saattoi maksaa valtion tulo- ja menoarviossa osoitetun määrärahan puitteissa. Valtioneuvostolla oli joissakin tapauksissa mahdollisuus korottaa tapporaha kaksinkertaiseksi. Ketun tapporaha nostettiin 1950-luvun puolivälissä 1 000 markasta 2 000 markkaan, jolloin eläin oli lähellä kadota Suomesta kokonaan.


title: Tapporaha

text: Ahman, ketun ja suden tapporahan maksoi sen paikkakunnan poliisimestari tai nimismies, jossa eläin oli tapettu. Hylkeen tapporahan maksoi sen paikkakunnan poliisipäällikkö, jossa palkkion hakija asui.


title: Tapporaha

text: Ahmasta ja sudesta palkkio maksettiin sille, joka esitti eläimen kokonaisen nahan poliisilaitoksella. Ketusta oli esitettävä koko eläin tai nahka, jonka oikea etujalka oli nylkemätön kynsistä ranneniveleen saakka. Hylkeestä oli esitettävä alaleuka molempine luineen.


title: Tapporaha

text: Vuonna 2016 nousi uutisiin, että susista maksetaan tapporahaa Venäjän Karjalassa metsästäjille. Venäjän valtio maksaa noin 50 euroa ja suomalaiset saman verran hännältä edellyttäen, että susi tulee Suomen puolelta Pohjois-Karjalasta.


title: Ian Nelson

text: Ian Nelson (5. syyskuuta 1982 Madison, Wisconsin) on yhdysvaltalainen näyttelijä.


title: Ian Nelson

text: Nelson tunnetaan esimerkiksi elokuvasta The Bratz Movie. Tässä vuonna 2007 tehdyssä elokuvassa hän näytteli Dylan nimistä poikaa.


title: Namer

text: Namer (, leopardi) on Israelilainen miehistönkuljetusvaunu, joka suunniteltiin Merkava-taistelupanssarivaunun pohjalta. Namerin käyttöönotto Israelissa alkoi vuonna 2008.


title: Namer

text: Namerin suunnittelussa otettiin huomioon korjaamisen helpottaminen, jonka takia ajoneuvossa on modulaarinen panssarointi. Ajoneuvossa on myös V-muotoinen alusta ja NBC-suojaus. Ajoneuvosta on myös sotilasambulanssiversio.


title: Namer

text: Namer aseistetaan Samson RCWS -asejärjestelmällä, jossa on joko M2 Browning -konekivääri tai Mk 19 -kranaattikonekivääri. Toissijaisena aseistuksena voi olla FN MAG -konekivääri, 60 mm kranaatinheitin tai 12 savukranaattia.


title: Namer

text: Namerissa on Teledyne Continentalin 1200 hevosvoiman (895 kW) 12-sylinterinen, ilmajäähdytteinen dieselmoottori. Voimakkaan moottorin ansiosta 60 000 kg painava ajoneuvo pystyy liikkumaan vaikeassakin maastossa.


title: Serbian moottoritieverkko

text:
Moottoritiet (Autoput)
Moottoriliikennetiet (Brzi put)
http://maps.google.fi/


Serbian moottoritieverkko


title: Michael D. Roberts

text: Michael D. Roberts (s. 25. joulukuuta 1947) on yhdysvaltalainen näyttelijä.


title: Michael D. Roberts

text: Robertsilla on laaja ura televisio- ja elokuva-alalla, ja hän on ollut mukana ainakin noin 60 eri televisio- tai elokuvatuotannossa. Hän esitti Roosteria tv-sarjassa "Baretta". Hän on esiintynyt yksittäisissä jaksoissa monissa muissa tv-sarjoissa, kuten esimerkiksi "Beverly Hills 90210", "Frendit", "Ihmemies MacGyver", "Ritari Ässä", "Harryn lakitupa", "Kuuma piiri", "Aikahyppy", "Poliisipäällikkö Mannion", "Eron lait", "Enkelten kaupunki" ja "Seinfeld".Roberts on naimisissa Pamela Freyn kanssa.


title: New

text: New on Paul McCartneyn vuonna 2013 julkaisema studioalbumi. Se on kuuteen vuoteen, sitten vuoden 2007 "Memory Almost Fullin", McCartneyn ensimmäinen albumi, joka sisältää uutta musiikkia. "New" on McCartneyn aiempia albumeita äänimaailmaltaan elektronisempi, ja vaikka se edustaa perinteistä rock-musiikkia, monien kappaleiden taustalla on elektronisia vivahteita. Kriitikot kehuivat albumia vuolaasti, ja se myös menestyi kaupallisesti hyvin: se oli sekä Yhdysvaltojen että Britannian albumilistan kolmas. Myyntimääriltään "New" oli McCartneyn menestynein albumi sitten vuoden 1989 "Flowers in the Dirtin". Albumin kaikki kappaleet ovat McCartneyn itse tekemiä, mutta muutamat niistä on kirjoitettu yhdessä albumin tuottajien kanssa.


title: New

text: Albumilta julkaistiin kaksi singleä, nimikappale "New" ja "Queenie Eye". "New" nousi Suomen virallisen listan sijalle 27.


title: Fenestra

text: Fenestra Oy oli suomalainen ikkuna- ja ovivalmistaja, joka perustettiin 1992 ja haettiin konkurssiin tammikuussa 2014.


title: Fenestra

text: Fenestra syntyi vuonna 1992, kun Paloheimon ikkunateollisuus ja Rakennusliike Puolimatkan Parma-ikkunat yhdistettiin. Fenestra siirtyi 1997 kokonaan Paloheimolle, joka kuitenkin luopui kaikesta teollisuudestaan 2000-luvulla. Fenestra kuului 1990-luvulla Pohjoismaiden suurimpiin ikkunoiden ja parvekeovien valmistajiin. Fenestra valmisti noin 250 000 ikkunayksikköä ja noin 330 000 ovea vuosittain.


title: Fenestra

text: Vuonna 2012 Fenestra Groupin liikevaihto oli 92 miljoonaa euroa. Vuonna 2013 Fenestralla oli Suomessa 335 ja Virossa 77 työntekijää. Vuonna 2012 Fenestra lakkautti Forssan-tehtaansa, mikä merkitsi 106 työntekijän irtisanomista. Vuonna 2013 yritys myi sisäoviliiketoimintansa ja sen mukana Alavudella ja Posiolla toimineet tehtaansa Taaleritehtaan omistamalle Matti-Ovelle. Fenestran Viitasaaren-tehtaan osti konkurssipesältä Kaskipuu Oy. Fenestran muut tehtaat toimivat Kuopiossa ja Tallinnassa.


title: Fenestra

text: Fenestra Groupin omistajina toimivat yhtiön päärahoittajat Nordea ja Pohjola Pankki sekä Martti Paloheimo.


title: Orivirta

text: Orivirta on salmi Savonrannassa Saimaan vesistössä. Se yhdistää Paasiveden Pyyveden ja Enonveden kautta Haukiveteen.


title: Mä tahdon tietää mitä rakkaus on

text: ”Mä tahdon tietää mitä rakkaus on” on suomalaisartisti Stina Girsin kappale hänen "Labyrintti"-albumilta. Sony Music Entertainment julkaisi kappaleen albumin ensimmäisenä singlenä 24. tammikuuta 2014. Kappaleen ovat säveltäneet Samu Vatanen ja Pekko Haimi, sekä sanoittanut Annika Tello.


title: Mä tahdon tietää mitä rakkaus on

text: Artisti itse on kertonut kappaleen liittyvän hänen taannoiseen elämäntilanteeseen sekä kertovan taistelusta, jonka kävi läpi itsensä kanssa uuden elämän aloittamiseksi. Kappaleelle on tehty myös Ville Juurikkalan ohjaama musiikkivideo, joka julkaistiin videopalvelu YouTubessa singlen julkaisupäivänä.


title: Saturday Night Wrist

text: Saturday Night Wrist on alternative metal -yhtye Deftonesin viides studioalbumi, joka julkaistiin vuonna 2006. Albumin teko oli erittäin stressaava yhtyeelle, kestäen yli 2 vuotta ja rasittaen yhtyeen sisäisiä suhteita. Albumin tekoon vaikutti myös solisti Chino Morenon ongelmat avioliitossa ja huumeiden kanssa, sekä yhtyeen jäsenten erilaiset sivuprojektit, kuten Morenon Team Sleep, jonka debyyttialbumia hän työsti nauhoitusten välissä, johtaen taukoon muun yhtyeen osalta.


title: Saturday Night Wrist

text: Albumi ei menestynyt kaupallisesti yhtä hyvin kuin yhtyeen kaksi aikaisempaa albumia, mutta sai tästä huolimatta pääosin hyviä arvioita kriitikoilta. Albumi on viimeinen yhtyeen basisti Chi Chengin kanssa julkaistu albumi, ennen kohtalokasta auto-onnettomuutta vuonna 2008. Onnettomuus jätti Chengin koomaan, johtaen lopulta kuolemaan huhtikuussa 2013. Chengin paikkaajaksi otettiin yhtyeen vanha tuttu Sergio Vega.


title: Saturday Night Wrist

text: Albumi nousi Suomen virallisen listan sijalle 33.


title: Saturday Night Wrist

text: Kappaleet Deftonesin säveltämiä ellei toisin huomauteta. "Pink Cellphone" -kappaleen sensuroidun version kesto on 3:54.


title: Geberit Production

text: Geberit Production Oy on Suomessa pääkonttoriaan pitävä saniteettikalusteiden valmistaja. Se myy wc-istuimia, pesualtaita ja muita keraamisia kylpyhuonekalusteita sekä siirrettäviä käymälöitä useilla eri tuotemerkeillä. Geberit Productionin pääomistaja on sveitsiläinen saniteettikalusteiden valmistaja Geberit Group. Yrityksen liikevaihto vuonna 2012 oli 753 miljoonaa euroa ja se työllisti 6 500 henkilöä 18 tehtaassa ympäri Eurooppaa.


title: Geberit Production

text: Sanitec syntyi vuonna 1990 Wärtsilän tytäryhtiöksi, kun suomalaista saniteettiposliiniteollisuutta järjesteltiin uudelleen. Perinteinen tuotemerkki Arabia sulautettiin IDOon ja vuonna 1992 Sanitecin Suomen-liiketoiminta yhtiöitettiin IDO Kylpyhuone Oy:ksi. Sanitec listautui 1999 Helsingin pörssiin. Wärtsilä myi Sanitecin vuonna 2001 saksalaiselle pääomasijoittaja BC Partnersille, joka myi Sanitecin edelleen EQT:lle vuonna 2005. Sveitsiläinen saniteettikalusteiden valmistaja Geberit Group osti Sanitecin vuonna 2014.


title: Henrik Ehrnrooth (toimitusjohtaja)

text: Henrik Georg Fredrik Ehrnrooth (s. 12. helmikuuta 1969 Joensuu) on suomalainen ekonomi ja Kone Oyj:n toimitusjohtaja. Hänestä tuli yhtiön toimitusjohtaja 1. huhtikuuta 2014 lukien, kun Matti Alahuhta vetäytyi tehtävästä.


title: Henrik Ehrnrooth (toimitusjohtaja)

text: Ehrnrooth valmistui vuonna 1994 kauppatieteiden maisteriksi Svenska handelshögskolanista. Hän on toiminut eri tehtävissä muun muassa Goldman Sachsilla ja UBS:llä. Koneen talousjohtajana hän on ollut vuodesta 2009. Hän on ERTI:n (Euroopan teollisuusjohtajien pyöreä pöytä) jäsen.


title: Henrik Ehrnrooth (toimitusjohtaja)

text: Ehrnrooth valittiin 2011 Vuoden Talousjohtajaksi.


title: Henrik Ehrnrooth (toimitusjohtaja)

text: Henrik Ehrnrooth on vuorineuvos Georg Ehrnroothin poika.


title: Seremban

text:
Seremban on kaupunki Länsi-Malesian länsiosassa. Se on Negeri Sembilanin osavaltion pääkaupunki.
Kaupungissa asuu noin 555 000 asukasta.


title: Karel Jarolím

text: Karel Jarolím (s. 23. elokuuta 1956) on tšekkiläinen jalkapallovalmentaja ja entinen keskikenttäpelaaja.


title: Karel Jarolím

text: Jarolímin pojat Lukáš ja David ovat myös entisiä ammattilaisjalkapalloilijoita.


title: Karel Jarolím

text: Jarolím teki mittavan pelaajauran Tšekkoslovakian pääsarjassa, jossa hän pelasi 275 ottelua. Hän edusti useita eri seuroja 24 vuotta kestäneen pelaajauransa aikana. Hän voitti maan mestaruuden Dukla Prahan joukkueessa vuonna 1979 ja Intercupin SK Slavia Prahassa 1986 sekä 1992. Jarolím lopetti pelaajauransa 39-vuotiaana Bohemians Prahassa vuonna 1995.


title: Karel Jarolím

text: Valmennusuransa Jarolím Dukla Příbramissa heinäkuussa 1997. Hänen johdollaan Tšekin liigaan noussut seura säilytti sarjapaikkansa sijoittuen kolmanneksitoista. Jarolím jätti seuran kauden päätteeksi. Hänen oltuaan vuoden sivussa valmennustehtävistä hänestä tuli kesällä 1999 SK Slavia Prahan apulaisvalmentaja. František Cipron saatua potkut Jarolímista tuli marraskuussa 2000 seuran päävalmentaja.


title: Karel Jarolím

text: Kesällä 2001 Jarolím jätti Slavian päävalmentajan tehtävät ja siirtyi Ivan Hašekin apulaisvalmentajaksi RC Strasbourgiin. Hän valmensi seurassa kaksi kautta kunnes palasi kotimaahansa päävalmentajaksi 1. FC Slováckoon. Jarolímin johdolla seura eteni yllättäen Tšekin cupin loppuotteluun 2005, mutta hävisi mestaruuden FC Baník Ostravalle 2–1. Menestys vakuutti SK Slavia Prahan, joka palkkasi Jarolímin toistamiseen päävalmentajaksi. Jarolímin johdolla Slavia voitti liigamestaruuden 12 vuoden tauon jälkeen kaudella 2007/08 ja uusi mestaruutensa vuotta myöhemmin. Menestyksen myötä Jarolím valittiin maan parhaaksi jalkapallovalmentajaksi. Hän jätti Slavian maaliskuussa 2010 kehnojen tulosten vuoksi, mutta palasi seuraan jo heinäkuussa. Kolmas pesti jäi kuitenkin lyhyeksi, sillä Jarolím erosi tehtävästään syyskuussa 2010. Kaksiviikkoa eronsa jälkeen hänestä tuli slovakialaisseura ŠK Slovan Bratislava]]n päävalmentaja. Jarolím käänsi Slovan Bratislavan kehnon kauden ja luotsasi joukkueen lopulta Slovakian mestariksi 2010/11. Hän jätti seuran elokuussa 2011 ja siirtyi Saudi-Arabiaan Al-Ahlin päävalmentajaksi.


title: Karel Jarolím

text: Jarolím menestyi Al-Ahlin valmentajana ja johdatti joukkueen King’s Cupin voittoon sekä Aasian Mestarien liigan finaaliin 2012. Maaliskuussa 2013 seura erotti menestysvalmentajansa, kun seuran menestys Saudi-Arabian liigassa ei tyydyttänyt seurajohtoa. Heinäkuussa 2013 hän palasi valmennustehtäviin Al-Wahdan päävalmentajana. Seurajohto ei ollut tyytyväinen seuran esityksiin Jarolímin alaisuudessa ja hän sai potkut marraskuussa 2013.


title: Karel Jarolím

text: Tammikuussa 2014 Jarolím palasi valmentajaksi kotimaahansa FK Mladá Boleslaviin. Heinäkuussa 2016 kerrottiin, että Jarolím aloittaa elokuun alussa Tšekin jalkapallomaajoukkueen päävalmentajana. Hän jatkaa Mladán päävalmentajana elokuun puoliväliin saakka luotsaten seuraansa Eurooppa-liigan karsintaotteluissa. Jarolímin johdolla Tšekki ei selvinnyt MM-lopputurnaukseen 2018. Hän sai potkut syyskuussa 2018, kun Tšekki koki historiansa suurinumeroisimman tappion Venäjälle maalein 5-1.


title: Amorinkaari

text: Amorinkaari on ihmisten kasvoissa oleva piirre, jossa ylähuulen kaksoiskaaren sanotaan muistuttavan roomalaisen jumalan Amorin jousipyssyä.


title: Change (In the House of Flies)

text:
Change (In the House of Flies) on alternative metal -yhtye Deftonesin kappale vuodelta 2000. Kappale on yhtyeen albumin White Ponyn ensimmäinen singlejulkaisu.
Se on yhtyeen menestynein single, nousten Billboardin Modern Rock Charts -listalla kolmanneksi, Mainstream Rock Charts -listalla yhdeksänneksi ja Britannian singlelistalla sijalle 53. Nykyään kappaletta pidetään yleisesti yhtenä yhtyeen tunnetuimmista ja parhaista.


title: Change (In the House of Flies)

text: Kappale esiintyi myös elokuvissa Kadotettujen kuningatar, Little Nicky ja n amerikkalaisessa julkaisussa. Se on soitettu myös televisiosarjoissa kuten Alias ja Following, sekä Dexterin 7. tuotantokauden trailerissa.


title: Change (In the House of Flies)

text: Kappaleeseen on tehty musiikkivideo, jonka ohjaajana toimi Liz Friedlander.


title: Dentsu

text: Dentsū (, ) on Japanin suurin mainos- ja viestintätoimistojen ryhmä, jonka liikevaihto on yli 2 000 miljardia jeniä. Dentsu on suurin mainosalan yritys Japanin ohella myös Intiassa ja monissa muissa Aasian–Tyynenmeren alueen maissa, mutta silti sen liikevaihdosta tulee Japanin ulkopuolelta vain runsaat 16 prosenttia (2011). Dentsu on yksi maailman kuudesta suuresta markkinointiviestintäalan jättiyrityksestä, joista muut ovat Omnicom Group, WPP, Interpublic, Publicis ja Havas.


title: Dentsu

text: Dentsu perustettiin vuonna 1901 nimellä Nihon Kōkoku (engl. Japan Telegraphic Company) huolehtimaan sähkeliikenteestä. Vuonna 1907 ostettiin mainostoimistoyritys, minkä jälkeen yrityksellä oli toimialoinaan mainonta, uutistoiminta ja teleliikenne. Mainontaan yritys alkoi erikoistua 1936, kun muut toimialat myytiin. Vuonna 1943 yritys osti 16 muuta mainosalan yritystä ja laajeni Tokiosta Osakaan, Nagoyaan ja Kyūshūun.


title: Dentsu

text:
Vuonna 1951 Japanissa aloitettiin kaupallinen radiotominta, ja yritykseen perustettiin radiomainontaosasto.
Vuonna 1955 yrityksen nimi lyhennettiin muotoon Dentsu, joka listautui Tokion pörssiin 2001.


title: Dentsu

text: Heinäkuussa 2012 Dentsu hankki omistukseensa brittiläisen Aegis Group plc:n lähes neljällä miljardilla eurolla. Suomessa Aegis toimii tytäryhtiönsä Dentsu Aegis Media Finland kautta.


title: Jeffrey Kaplan

text: Jeffrey Kaplan on yhdysvaltalainen tutkija, joka on perehtynyt erityisesti uskonnolliseen väkivaltaan ja äärioikeistolaisuuteen. Hän toimii tällä hetkellä professorina Wisconsin–Oshkoshin yliopistossa. Kaplan on kirjoituksissaan käsitellyt myös Suomea, esimerkiksi Kyösti Pekosen kirja "The New Radical Right in Finland" sisältää hänen kirjoittamansa artikkelin.


title: Kätyrit

text: Kätyrit () on vuonna 2015 ensi-iltansa saanut 3D-tietokoneanimaatioelokuva. Se on esiosa elokuville "Itse ilkimys" ja "Itse ilkimys 2". Elokuva sijoittuu 1960-luvulle aikaan ennen kuin Kätyrit tapaavat Grun.


title: Kätyrit

text: Elokuva sai ensi-iltansa Suomessa 3. heinäkuuta 2015.


title: Kätyrit

text: Kätyrit ovat keltaisia apureita, jotka ovat eläneet jo maailman alkuajoilta lähtien, kehittyen keltaisista yksisoluisista organismeista olennoiksi, joilla on vain yksi tehtävä: palvella historian kunnianhimoisimpia pahiksia. Sen jälkeen kun heidän toistaitoisuutensa tuhoaa heidän isäntänsä, mukaan lukien T-Rexin, luolamiehen, Faaraon, Draculan ja Napoleonin, he päättävät eristää itsensä maailmalta ja aloittaa uuden elämän Antarktiksella. Isännän puute ajaa kuitenkin heidät ennen pitkää masennukseen. Kätyreistä Kevin, Stuart ja Bob lähtevät etsimään uutta isäntää. He saapuvat pahismessuille, jossa he kilpailevat päästäkseen Scarlet Overkillin apulaisiksi. Scarlet on tyylikäs ja kunnianhimoinen pahis, joka tahtoo hallita maailmaa ja olla ensimmäinen naispuolinen superroisto.


title: Isernia

text: Isernia on kaupunki Molisen alueella Italiassa, ja se on Isernian maakunnan pääkaupunki. Kaupungin tärkein nähtävyys on kirkko "Cattedrale di San Pietro". Kirkon paikalla on ollut temppeli jo ennen ajanlaskun alkua. Temppelin jäänteet löydettiin arkeologisissa kaivauksissa. Kirkko on tuhoutunut monissa maanjäristyksissä vuosisatojen aikana. Myös toisen maailmansodan aikaiset pommitukset vaurioittivat kirkkoa.


title: Digital Bath

text: Digital Bath on alternative metal -yhtye Deftonesin kappale, joka julkaistiin promosinglenä White Ponylta vuonna 2001. Kappale nousi Billboardin Modern Rock Tracks -listalla sijalle 16. Albumin aikaisempien singlejen tyyliin kappale on yksi yhtyeen tunnetuimmista.


title: Digital Bath

text: Kappale erottuu yhtyeen aiemmasta materiaalista, sisältäen paljon erilaisia efektejä kuten veden kuplimista. Tämän lisäksi kappale sisältää yhden yhtyeen tunnetuimmista rumpukompeista. Vaikka kappaletta pidetään usein kauniina, solisti Chino Moreno on kertonut kappaleen kertovan fantasiasta, jossa hän houkutteli naisen ammeeseen ja tappoi hänet sähköllä surmaten.


title: Fifty Shades of Grey (elokuva)

text: Fifty Shades of Grey on vuonna 2015 ensi-iltansa saanut Sam Taylor-Johnsonin ohjaama eroottinen draamaelokuva, joka perustuu E. L. Jamesin samannimiseen romaaniin vuodelta 2011. Elokuva kertoo nuoresta opiskelijanaisesta Anastasia Steelestä, joka tapaa rikkaan liikemiehen Christian Greyn ja heille kehittyy sadistisiakin piirteitä saava seksisuhde. Pääosissa ovat Dakota Johnson ja Jamie Dornan.


title: Fifty Shades of Grey (elokuva)

text: Elokuva sai ensi-iltansa Berliinin elokuvajuhlilla 11. helmikuuta 2015. Yhdysvalloissa ja Suomessa ensi-ilta oli 13. helmikuuta 2015.


title: Fifty Shades of Grey (elokuva)

text: Elokuvan ensimmäinen traileri julkaistiin 24. heinäkuuta 2014.


title: Fifty Shades of Grey (elokuva)

text: Suomessa elokuvaan myytiin ennakkoon yli 30 000 lippua. Ruotsissa elokuvaan myytiin ennakkoon ennätykselliset 125 000 lippua. Elokuva oli avausviikonloppunaan Suomen toiseksi katsotuin elokuva lähes 53 000 katsojalla.


title: Fifty Shades of Grey (elokuva)

text: Elokuva tuotti maailmanlaajuisesti avausviikonloppunaan yli 239 miljoonaa dollaria rikkoen useita ennätyksiä ja ollen muun muassa kaikkien aikojen paras naisohjaajan avaustulos.


title: Fifty Shades of Grey (elokuva)

text: Elokuva ja sen sadomasokismi aiheutti jo ennen elokuvan julkaisua laajaa kritiikkiä ja jopa boikotointia. Elokuvan esittäminen on kielletty Malesiassa. Päätöksen tehneen lautakunnan johtajan Abdul Halim Abdul Hamidin mukaan elokuva on "enemmän pornoa kuin elokuva".


title: Fifty Shades of Grey (elokuva)

text: Pohjois-Amerikassa on käynnistetty kampanja, jossa elokuvankatsojia kehotetaan boikotoimaan elokuvaa. Toivomuksena on, että elokuvan sijaan ihmiset lahjoittaisivat pääsylippurahat perheväkivaltaa vastaan taisteleville organisaatioille.


title: Space Police – Defenders of the Crown

text: Space Police – Defenders of the Crown on saksalaisen heavy metal -yhtye Edguyn kymmenes studioalbumi. Se julkaistiin 18. huhtikuuta 2014.


title: Space Police – Defenders of the Crown

text: Albumi debytoi Suomen virallisen listan sijalla 12.


title: Sotakuvaaja (kirja)

text: Sotakuvaaja ("Slightly Out of Focus") on valokuvaaja Robert Capan kirjoittama, vuonna 1947 ilmestynyt muistelmateos.


title: Sotakuvaaja (kirja)

text: Capa sopi kesäkuussa 1946 sotamuistelmien kirjoittamisesta Henry Holt and Companyn kanssa. Käsikirjoitus sovittiin alkujaan luovutettavaksi jo 15. elokuuta, mutta aikaraja osoittautui täysin epärealistiseksi. Kirja julkaistiin lopulta keväällä 1947. Se käsittelee Capan työrupeamaa toisen maailmansodan tapahtumissa 1942–1945.


title: Sotakuvaaja (kirja)

text: Vaikka teos onkin muistelma, Capa ei kertonut kirjassa puhdasta totuutta. Hän ei alkujaan tarkoittanut kirjaansa historialliseksi dokumentiksi vaan viihdyttävän elokuvakäsikirjoituksen pohjaksi. Alkuperäispainoksen suojapäällyksen etukannen liepeeseen oli painettu Capan tunnustus, jossa hän kertoi ottaneensa vapauksia tarinan suhteen. "Sotakuvaajan" vastaanotto oli vuonna 1947 pääosin positiivinen.


title: Tyler Johnson

text: Tyler Johnson (s. 29. heinäkuuta 1990 Spokane, Washington, Yhdysvallat) on yhdysvaltalainen jääkiekkoilija, joka pelaa NHL-joukkue Tampa Bay Lightningissa. Hän on pelipaikaltaan keskushyökkääjä, mutta pystyy pelaamaan myös laidassa. Johnsonin vahvuuksiin kuuluu kahden suunnan pelaaminen, luistelu, pelinlukutaidot, pelikäsitys, monipuolisuus ja maalintekotaidot. Hänen heikkouksiinsa kuuluu koon ja voiman puute, mikä haittaa Johnsonin peliä mm. kaksinkamppailutilanteissa. Johnson laukoo oikealta.


title: Tyler Johnson

text: WHL-joukkue Spokane Chiefs varasi Johnsonin kotikaupunkinsa joukkueeseen 203. pelaajana vuonna 2005. Hän pelasi tämän jälkeen kaksi kautta Coeur d'Alene Coltsin joukkueessa voittaen kaudella 2006–2007 NORPAC:n piste-, maali- ja syöttöpörssin tehoilla 56+64=120. Ensimmäisellä WHL-kaudellaan 2007–2008 Johnson teki 69 runkosarjaottelussa tehot 13+29=42 sekä 21 playoff-ottelussa tehot 5+3=8. Hän voitti WHL:n mestaruuden, Ed Chynoweth Cupin ja palkittiin liigan pudotuspelien arvokkaimpana pelaajana. Johnson voitti Chiefsissä myös Memorial Cupin.


title: Tyler Johnson

text: Kaudella 2008–2009 Johnson oli Chiefsin kolmanneksi paras pistemies tehoilla 26+35=61. Kaudella 2009–2010 hän oli joukkueen toiseksi paras maalintekijä ja kolmanneksi paras pistemies tehoilla 36+35=71. Helmikuussa 2010 Johnson äänestettiin Best of the West -äänestyksessä WHL:n parhaaksi aloittajaksi ja puolustavaksi hyökkääjäksi sekä neljänneksi parhaaksi luistelijaksi.


title: Tyler Johnson

text: Syksyllä 2010 aikoinaan lähinnä pienen kokonsa vuoksi jäänyt Johnson osallistui Minnesota Wildin harjoitusleirille, joka kuitenkin päättyi ylävartalovammaan ja hän palasi Spokane Chiefsiin. Johnson aloitti kauden 2010–2011 joukkueen kapteenina, mutta 5–10 ottelun jälkeen Johnson luovutti roolin kuitenkin takaisin Ottawa Senatorsin harjoitusleiriltä palanneelle Jared Cowenille. tehoilla 53+62=115 koko WHL:n maalipörssin ja sijoittui pistepörssissä toiseksi Medicine Hat Tigersin Linden Veyn jälkeen. Hänet palkittiin liigan urheiluhenkisimpänä pelaajana Brad Hornung Trophylla ja valittiin WHL:n läntisen konferenssin ensimmäiseen tähdistökentälliseen. Johnson valittiin myös liigan joulukuun 2010 parhaaksi pelaajaksi. Best of the West -äänestyksessä hänet äänestettiin WHL:n parhaaksi yli-ikäiseksi pelaajaksi, puolustavaksi hyökkääjäksi, luistelijaksi ja aloittajaksi sekä toiseksi parhaaksi joukkueelleen arvokkaimmaksi pelaajaksi sekä kolmanneksi tarkimmaksi laukojaksi.


title: Tyler Johnson

text: Maaliskuussa 2011 Johnson teki kolmivuotisen tulokassopimuksen Tampa Bay Lightningin kanssa. Hän pelasi ensimmäisen sopimuskautensa 2011–2012 kokonaan farmijoukkue Norfolk Admiralsissa, AHL:ssä ja oli joukkueen toiseksi paras maalintekijä ja kolmanneksi paras pistemies tehoilla 31+37=68. Johnson oli maaliskuussa 2012 13 ottelun pisteputkessa ensimmäistä kertaa kuuteen vuoteen AHL:n tulokkaista. Hänet valittiin 11. maaliskuuta liigan viikon pelaajaksi ja saman maaliskuun kuukauden pelaajaksi. Johnson voitti kauden päätteeksi Calder Cupin ja valittiin AHL:n tulokkaiden tähdistökentälliseen.


title: Tyler Johnson

text: Kauden 2012–2013 Johnson aloitti luonnollisesti Lightningin uudessa farmijoukkue Syracuse Crunchissa tammikuuhun 2013 asti kestäneen NHL:n työsulun vuoksi. Hän vietti joukkueessa lopulta valtaosan kaudestaan ja oli Crunchin paras pistemies ja maalintekijä tehoilla 37+28=65, joilla Johnson voitti koko AHL:n maalipörssin (Willie Marshall Award) ja sijoittui pistepörssissä kahdeksanneksi. Kevään 2013 pudotuspeleissä hän oli joukkueen paras maalintekijä kymmenellä osumallaan. Johnson palkittiin kauden päätteeksi koko AHL:n arvokkaimpana pelaajana Les Cunningham Awardilla ja valittiin ensimmäiseen tähdistökentälliseen. Hän pelasi kauden aikana myös ssa.


title: Tyler Johnson

text: Johnson nostettiin työsulun päätyttyä kolmen muun pelaajan ohella Lightningin NHL-joukkueen harjoitusleirille tammikuussa 2013, mutta hänet pudotettiin sen päätteeksi kuitenkin takaisin Crunchin vahvuuteen. 14. maaliskuuta 2013 Johnson nostettiin ensimmäistä kertaa Lightningin kokoonpanoon ja hän teki samana päivänä NHL-debyyttinsä New York Islandersia vastaan. Johnsonin NHL-uran avausmaali syntyi seuraavassa ottelussa 16. maaliskuuta 2013 Carolina Hurricanesin Justin Petersin taakse. Kaikkiaan hän pelasi kauden aikana 14 NHL-ottelua tehopistein 3+3=6.


title: Tyler Johnson

text: Johnson otti paikkansa Lightningin NHL-joukkueesta kaudella 2013–2014. Hänen varsinainen tulokaskautensa toi kaikissa 82 runkosarjaottelussa tehot 24+26=50 sekä neljässä playoff-ottelussa tehot 1+1=2. Johnson jakoi tulokkaiden maalipörssin voiton Colorado Avalanchen Nathan MacKinnonin kanssa ja sijoittui tulokkaiden pistepörssissä kolmanneksi. Hän teki NHL-uransa ensimmäisen kypärätempun 26. tammikuuta 2014 Colorado Avalanchea vastaan. Johnson valittiin kauden päätteeksi NHL:n tulokkaiden tähdistökentälliseen. Hän oli ehdolla myös kauden parhaalle tulokkaalle myönnettävän Calder Memorial Trophyn voittajaksi, mutta palkinto meni lopulta Nathan MacKinnonille. Toukokuussa 2014 Johnson teki kolmivuotisen jatkosopimuksen Lightningin kanssa.


title: Tyler Johnson

text: Johnson edusti Yhdysvaltoja MM-kilpailuissa vuonna 2014, jolloin hän oli joukkueen paras maalintekijä kuudella osumallaan. Johnson palkittiin myös Yhdysvaltojen top-3-pelaajana.


title: Tyler Johnson

text: Johnson pelasi myös alle 20-vuotiaiden MM-kilpailuissa vuosina 2009 ja 2010, joista jälkimmäinen turnaus päättyi maailmanmestaruuteen. Hänet valittiin siinä myös Kanadaa vastaan pelatun alkulohkon päätteeksi Yhdysvaltain ottelun parhaaksi pelaajaksi.


title: Interpublic

text: The Interpublic Group of Companies, Inc. (IPG) on yksi maailman suurimmista markkinointiviestintäalan yritysryhmistä, jonka liikevaihto vuonna 2012 oli noin 7 miljardia Yhdysvaltain dollaria. Yhtiöryhmän yritysten yhteinen henkilöstömäärä oli noin 43 300.


title: Interpublic

text: Interpublicin toiminta jakautuu kolmeen maailmanlaajuiseen mainostoimistoketjuun: McCann Worldgroup, Lowe and Partners ja Draftfcb. Interpublicin mediatoimistot eri maissa toimivat kattonimen IPG Mediabrands alla.


title: Interpublic

text: Interpublic-ryhmään kuuluu Suomessa mainostoimisto McCann Helsinki, johon Lowe Group Finland yhdistettiin 2006. Vuosina 1995–2010 Interpublic omisti enemmistön Hasan & Partnersista, mutta toimiston työntekijäpartnerit ostivat osuuden takaisin suomalaisomistukseen 2010. Aiemmin Interpublic omisti myös Kauppamainoksesta syntyneen FCB Espa -mainostoimiston, kunnes toimiva johto osti sen kokonaan itselleen ja toimiston nimeksi otettiin Ezpa. Nykyinen nimi on OS/G MarCom.


title: Interpublic

text: Mediatoimistoista Interpubliciin kuuluu Ium Helsinki.


title: Talvinen tarina (elokuva)

text: Talvinen tarina () on vuonna 2014 ensi-iltansa saanut Akiva Goldsmanin ohjaama ja käsikirjoittama draamaelokuva. Se perustuu Mark Helprinin samannimiseen romaaniin vuodelta 1983. Elokuvan pääosissa ovat Colin Farrell, Russell Crowe, Jessica Brown Findlay, Jennifer Connelly ja Will Smith.


title: Talvinen tarina (elokuva)

text: Elokuva sai ensi-iltansa Yhdysvalloissa 14. helmikuuta 2014 ja Suomessa se on 21. helmikuuta 2014.


title: Peltipurkkikatedraali

text: Peltipurkkikatedraali tai ukrainaksi Bliašana Katedra oli Pohjois-Amerikan ensimmäinen itsenäinen ukrainalainen kirkko. Se oli niin sanotun Serafimilaisen kirkon keskus. Manitoban Winnipegissä perustettu kirkko ei kuulunut yhteenkään eurooppalaiseen kirkkokuntaan.


title: Peltipurkkikatedraali

text: Ukrainalainen siirtolaisuus Kanadaan alkoi vuonna 1891. Siirtolaiset saapuivat etupäässä Itävalta-Unkarista Galitsian ja Bukovinan alueilta. Bukovinasta saapuneet olivat ortodokseja, galitsialaiset kreikkalaiskatolisia eli itäisen riitin katolisia. Kummatkin olivat tottuneet bysanttilaiseen jumalanpalvelusjärjestykseen. Vuoteen 1903 mennessä Länsi-Kanadan ukrainalainen siirtolaisväestö oli kasvanut niin suureksi, että uskonnolliset johtajat, poliitikot ja koulutusalan henkilökunta alkoivat kiinnittää siihen huomiota.


title: Peltipurkkikatedraali

text: Kyrylo Henyk (1857-1925) oli keskeinen vaikuttaja Winnipegin ukrainalaisessa yhteisössä. Hän oli kotoisin Galitsiasta, missä hän oli känyt Lvivin akateemisen oppikoulun ja opiskellut hieman oikeustiedettä Tšernivtsin (Czernowiczin) yliopistossa. Henyk oli tunnetun ukrainalaisen kirjailijan Ivan Frankon ystävä. Franko kirjoitti Lys Mykyta-teoksen (Mykyta-kettu) ja oli ehdolla kirjallisuuden Nobel-palkinnon saajaksi. Henyk oli sulhaspoikana Frankon häissä. Frankolla oli sosialistisia sympatioita ja hän kirjoitti purevan satiirisesti aikansa papistosta. Henyk luultavasti ajatteli näistä asioista samalla tavoin kuin Franko. Maareformi ja papiston vaikutusvallan vähentäminen nähtiin tapoina vapauttaa talonpojat muualla asuneiden aatelisten tilanherrojen ikeestä. Tilanherrat pitivät suurinta osaa viljelysmaasta hallussaan kirkollisen hierarkan myötävaikutuksella. Henykista tuli hänen saavuttuaan Kanadaan ensimmäinen Kanadan valtion palvelukseen palkattu ukrainalainen. Hän toimi siirtolaisten vastaanottajana ja saattoi vastatulleita heidän uusille kotipaikoilleen. Henyk, hänen serkkunsa Ivan Bodruh (1874–1952) ja tämän ystävä Ivan Nehrytš (1875–1946) olivat kaikki kotoisin Kolomyjan piirikunnan Berezivin kylästä. Bodruh ja Nehrytš olivat pätevöityneet Galitsiassa alkeiskoulun opettajiksi. Nämä kolme miestä muodostivat ukrainalaisen yhteisön älynystön ytimen, ja heitä kutsuttiin Berezivin kolmikoksi (Berezivska Triitsia). Henyk oli heistä vanhin ja ainoa jo avioon ehtinyt. Hänen vaimonsa Polina (o.s. Tsurkowsky) oli papin tytär ja saanut hyvän koulutuksen. Heillä oli kolme poikaa ja kolme tytärtä.


title: Peltipurkkikatedraali

text: Toinen kirkon syntyyn voimakkaasti vaikuttanut ihminen oli piispa Serafim, oikealta nimeltään Stefan Ustvolsky. Ustvolskyn kirkollinen ura päättyi siihen, että Venäjän ortodoksisen kirkon Pyhä Synodi erotti hänet pappeudesta. Serafimin ura alkoi oma-aloitteisesta Athos-vuoren matkasta, jonka aikana Anfim-niminen munkki vihki hänet piispaksi. Pyhäksi kutsuttu Anfim väitti olevansa piispa. On epäiIty Anfimin vihkineen Ustvolskyn vastustaakseen tsaaria, sillä Pyhän Synodin ja tsaarin välillä oli käynnissä valtataistelu Venäjän ortodoksisesta kirkosta. Piispaksi vihkimisen jälkeen Serafim matkusti Pohjois-Amerikkaan ja asui jonkin aikaa ukrainalaisten pappien kanssa Philadelphiassa. Saapuessaan Winnipegiin hän ei ollut Venäjän ortodoksisen kirkon tai minkään muun kirkollisen tahon alainen. Preerialla asuneet ukrainalaiset ottivat hänet vastaan vaeltavana pyhänä miehenä kristinuskon aluaikoina syntyneen tradition mukaan.


title: Peltipurkkikatedraali

text: Peltipurkkikatedraalin perustamiseen johtaneisiin tapahtumiin vaikutti myös Serafimin avustaja Makarii Martšenko. Martšenko avusti Serafimia jumalanpalveluksissa diakonina ja kanttorina, sillä hän tunsi jumalanpalvelusjärjestyksen hyvin. Hän saapui Yhdysvalloista yhdessä Serafimin kanssa. Arkkipiispa Langevin johti Länsi-Kanadan roomalaiskatolista hiippakuntaa St. Bonifacesta käsin ja oli suorassa yhteydessä Rooman paaviin. Hän uskoi alaistensa pappien pystyvän vastaamaan ukrainalaisväestön kaikkiin kirkollisiin tarpeisiin. Muita tapahtumiin osallisia olivat Winnipegin presbyteerisen oppilaitoksen Manitoba Collegen rehtori, tohtori William Patrick, Manitoban Liberaalinen Puolue ja venäläiset ortodoksiset lähetyssaarnaajat.


title: Peltipurkkikatedraali

text: Manitoban provinssin lakiasäätävän kokouksen kansanedustaja Joseph Bernier pani käyntiin dramaattisen tapahtumasarjan. Vuonna 1902 hän teki lakiehdotuksen “ruteenien Rooman yhteydessä toimivan kreikkalaiskatolisen kirkon omaisuuden siirtämisestä Rooman kirkon alaisuudessa toimivien yhteisöjen hallintaan”. Tuohon aikaan ukrainalaisista käytettiin myös nimitystä ruteenit. Arkkipiispa Langevin julisti: "ruteenien on todistettava katolisuutensa luovuttamalla omaisuus kirkolle eikä protestanttien tapaan yksittäiselle henkilölle tai piispasta ja papistosta riippumattomalle maallikkojen komitealle.” Preeriaprovinssien ukrainalaisväestön lukuisuus herätti myös venäläisten ortodoksisten lähetyssaarnaajien kiinnostuksen. Venäjän ortodoksinen kirkko käytti tuolloin 100 000 dollaria vuodessa lähetystyöhön Pohjois-Amerikassa. Myös presbyteerisen kirkon kiinnostus heräsi. Se kutsui ukrainalaisyhteisön nuoria miehiä opintoihin Manitoba Collegeen (nykyinen Winnipegin yliopisto), johon perustettiin erillisiä luokkia nuorille ukrainalaisille, aluksi opettajankoulutukseen ja myöhemmin myös itsenäisen kreikkalaisen kirkon pappiskoulutukseen. Rehtori King haastatteli opintoihin pyrkineitä Bodruhia ja Nehrytšia saksaksi, jota hän itse puhui erinomaisesti. Henyk käänsi heidän tutkintotodistuksensa puolasta englanniksi. Heistä tuli ensimmäiset ukrainalaiset yliopisto-opiskelijat Pohjois-Amerikassa, koska Manitoba College oli tuohon aikaan osa Manitoban yliopistoa.


title: Peltipurkkikatedraali

text: Henyk, Bodruh ja Nehrytš ryhtyivät nopeasti puolustamaan yhteisöään. He kutsuivat Serafimin apuun. Hän saapui Winnipegiin huhtikuussa 1903 muodostamaan kirkkoa, joka olisi itsenäinen kaikkiin Euroopan kirkkoihin nähden ja joka ei alistuisi yhdenkään preerioiden ukrainalaisten siirtolaisten sieluista taistelevan uskonnollisen eturyhmän alaisuuteen. Serafimin kutsuneiden tyydytykseksi hän perusti Ortodoksisen venäläisen kirkon, ei Venäjän ortodoksisen kirkon, joten sanajärjestys korosti kirkon itsenäisyyttä. Serafim julisti itsensä kirkon johtajaksi. Ukrainalaisten miellyttämiseksi kirkko tunnettiin myös nimellä Serafimilainen kirkko. Serafim noudatti itäistä jumalanpalvelusjärjestystä, johon seurakuntaan kuuluneet siirtolaiset olivat tottuneet. Hän alkoi vihkiä diakoneja ja kanttoreita. “13. joulukuuta 1903 Serafim virallisesti pyhitti ja avasi jumalanpalvelukselle pienen rakennuksen McGregor-kadun itäpuolella Manitoba Avenuen ja Pritchard Avenuen välissä, jota on saatettu kutsua Pyhän Hengen kirkoksi.” Marraskuussa 1904 hän alkoi rakentaa pahamaineista “peltipurkkikatedraalia” King-kadun ja Stella Avenuen kulmaan. Karismaattinen Seraphim “...vihki noin 50 pappia ja lukuisia diakoneja, joista monet olivat lähes lukutaidottomia. He palvelivat pappeina siirtokunnissa saarnaten itsenäistä ortodoksisuutta ja sitä, että kirkon omaisuuden piti kuulua sen valituille luottamusmiehille. Kirkkokunnan jäsenmäärä kasvoi kahdessa vuodessa 60 000:een.”


title: Peltipurkkikatedraali

text: "Erilaisista rikkomuksista ja alkoholiongelmasta johtuen" Serafim menetti hänet Winnipegiin kutsuneen älymystön kannatuksen. He järjestivät kaappauksen jossa Serafim syrjäytettiin, mutta hänen kirkkokuntansa säilytettiin kaappaajien hallinnassa. Ensin Serafim matkusti Pietariin yrittäen hankkia Venäjän ortodoksisen kirkon Pyhältä Synodilta tunnustuksen ja rahoitusta kukoistavalle Serafimilaiselle kirkolle. Hänen poissaollessaan Ivan Bodruh ja Ivan Nehrytš, jotka olivat nyt teologian opiskelijoita Manitoba Collegessa, yhdessä Serafimilaisen kirkon pappien kanssa onnistuivat hankkimaan takeet presbyteerisestä rahoituksesta Serafimin kirkolle sillä ehdolla, että kirkko ajan myötä muuttuisi presbyteeriseksi. “Serafim palasi Venäjältä myöhään syksyllä 1904, mutta hän ei tuonut mukanaan rahallista tukea.” Palattuaan hän sai tietää petoksesta ja erotti heti kirkosta kaikki kaappaukseen osallistuneet papit. Hän julkaisi heidän kuvansa paikallisissa sanomalehdissä nimet rinnan päälle painettuina aivan kuin papit olisivat olleet rikollisia. Serafimin kosto jäi kuitenkin lyhyeksi, koska hän sai pian tiedon siitä, että Venäjäm Pyhä Synodi oli ekskommunikoinut hänet itsensä: “…kun Pyhä Synodi julsiti Serafimin ja kaikki hänen pappinsa kirkonkiroukseen, hän lähti vuonna 1908 palaamatta enää koskaan.”


title: Peltipurkkikatedraali

text: Ukrainankanadalainen yhteisö syntyi yllä kuvatun yhteiskunnallisen ja hengellisen kuohunnan jälkimainingeissa.


title: Peltipurkkikatedraali

text: Serafimia vastaan kapinoineesta Ivan Bodruhista tuli uuden itsenäisen kirkon johtaja. Hän osoittautui sangen karismaattiseksi papiksi, joka presbyteereiltä saamiensa vaikutteiden vuoksi saarnasi evankelista kristillisyyttä. Hän eli 1950-luvulle saakka. Itsenäisen kirkon rakennukset sijaitsivat Pritchard Avenuen ja McGregor-kadun kulmassa. Ensimmäinen, Serafimin käyttämä kirkkorakennus on sittemmin purettu, mutta toinen, presbyteerien varoin rakennettu rakennus on yhä pystyssä työväentaloa vastapäätä Winnipegin North End-kaupunginosassa.


title: Peltipurkkikatedraali

text: Arkkipiispa Langevin lisäsi ponnistuksiaan ukrainalaisen yhteisön sulauttamiseksi roomalaiskatolisuuteen. Hän perusti Pyhän Nikolauksen basiliaanisen kirkon, jonka papit, isä Delaere ja muut, olivat belgialaisia. He toimittivat messun kirkkoslaaviksi, käyttivät kreikkalaisen riituksen mukaisia jumalanpalveluspukuja ja saarnasivat puolaksi. Tämä kirkko sijaitsi McGregor-kadulla Winnipegin North Endissä heti kadun toisella puolella katsottuna itsenäisen ukrainalaisen katolisen kirkon Pyhän Vladimirin ja Olgan katedraalista käsin. Kirkkojen välinen kilpailu tarjosi kanadanukrainalaisille lapsille hyvät mahdollisuudet ukrainan kielen opetteluun.


title: Peltipurkkikatedraali

text: Liberaalisessa Puolueessaymmärrettiin, etteivät ukrainalaiset olleet enää arkkipiispa Langevinin liittolaisia. Koska Langevin ja roomalaiskatoliset olivat yhteydessä Konservatiiviseen Puolueeseen, liberaalit alkoivat rahoittaa Kanadan ensimmäistä ukrainankielistä sanomalehteä Kanadiiskyj Farmeria (Kanadalainen maanviljelijä), jonka ensimmäinen päätoimittaja oli Ivan Nehrytš.


title: Peltipurkkikatedraali

text: Serafim katosi vuonna 1908, mutta vielä vuonna 1913 Ukrainskyi Holos-sanomalehti (Ukrainalainen ääni, ilmestyy edelleen Winnipegissä) kertoi hänet havaitun myymässä raamattuja rautatieläisille Brittiläisessä Kolumbiassa.


title: Peltipurkkikatedraali

text: Kyrylo Henyk muutti vanhimman tyttärensä ja yhden pojistansa kanssa joksikin aikaa Yhdysvaltoihin Pohjois-Dakotaan, palasi sitten Winnipegiin, missä kuoli vuonna 1925.


title: Peltipurkkikatedraali

text: Serafimin lähdön jälkeen Makarii Martšenko julisti itsensä ei vain Serafimilaisen kirkon piispaksi, vaan myös arkkipatriarkaksi, arkkipaaviksi, arkkihetmaaniksi ja arkkiruhtinaaksi. Jättämättä mitään sattuman varaan ja osoittamatta puoleellisia sympatioita hän julisti sekä paavin että Venäjän Pyhän Synodin kirkonkiroukseen. Hänestä on vielä 1930-luvulta tietoja, joiden mukaan hän matkusti maaseudulla toimittaen jumalanpalveluksia ukrainalaisille, jotka harvoin saivat mahdollisuuden osallistua itäisen riituksen jumalanpalvelukseen.


title: Kristiina Kivivuori

text: Toimi Kristiina Kivivuori, (oik. Statkov, (18. syyskuuta 1919 Turku – 28. joulukuuta 1992 Bochum, Saksa) oli suomentaja.


title: Kristiina Kivivuori

text: Kivivuori valmistui ylioppilaaksi 1938 ja suoritti kieliopintoja Helsingin yliopistossa. Hän työskenteli WSOY:llä kustannusvirkailijana 1942–1944, 1945–1949 ja 1962–1963 sekä Weilin+Göösin kustannusvirkailijana 1963–1966. Vuonna 1944 Kivivuori työskenteli Deutsches Nachrichtenbüron kääntäjänä. Vapaana suomentajana hän toimi 1949–1963 ja vuodesta 1966. Avioiduttuaan vuonna 1967 hän muutti Saksaan.


title: Kristiina Kivivuori

text: Kivivuori suomensi englannista muiden muassa Jane Austenia, James Baldwinia, Joyce Caryä, Joseph Conradia, Daniel Defoeta, Thomas Hardyä, W. Somerset Maughamia, George Meredithiä, James Thurberia ja Mark Twainia, saksasta Heinrich Bölliä, Carl Zuckmayeria ja ruotsista Per Olov Enquistiä, Tove Janssonia, Christer Kihlmania, Pär Lagerkvistia, Halldór Laxnessia, Vilhelm Mobergia ja August Strindbergiä. Hän suomensi myös näytelmiä ja kuunnelmia.


title: Kristiina Kivivuori

text: Suomentamisen ohella Kivivuori opetti dialogin suomentamista Teatterikorkeakoulussa ja ohjasi suomentajakursseja 1966–1967.


title: Kristiina Kivivuori

text: Kivivuori sai Mikael Agricola -palkinnon vuonna 1960 ja valtion kääntäjäpalkinnon vuosina 1970, 1981 ja 1988 sekä Otavan kääntäjäpalkinnon vuonna 1970.


title: Heaven Is for Real

text: Heaven Is for Real on vuonna 2014 ensi-iltansa saanut Randall Wallacen ohjaama draamaelokuva. Se perustuu Todd Burpon ja Lynn Vincentin samannimiseen kirjaan vuodelta 2010, joka kertoo perheestä, jonka poika kertoo käyneensä taivaassa.


title: Heaven Is for Real

text: Elokuvan ensi-ilta oli Yhdysvalloissa 16. huhtikuuta 2014.


title: Rio Tinto

text: Rio Tinto voi tarkoittaa:


title: Kyrylo Henyk

text: Kyrylo Henyk (1857 – 12. helmikuuta 1925) oli kanadanukrainalainen siirtolaisasiamies.


title: Kyrylo Henyk

text: Kyrylo Henyk syntyi vuonna 1857 Galitsian Bereziv Nyzhniissä Itävallan keisarikunnassa. Hänen isänsä oli kylänvanhin Ivan Genyk ja äitinsä Anna Pertsovytš. Henyk aloitti opintonsa Kolomyjassa ja siirtyi sitten Ivano-Frankivskiin saattamaan päätökseen opettajankoulutuksensa. Hän valmistui oppikoulusta Lvivissä ja sai vuonna 1879 nimityksen opettajaksi Nadvirnan piirikuntaan. Vuonna 1882 Henyk palasi kotikyläänsä ja perusti sinne koulun. 1880-luvulla Henyk perusti myllyn sekä osuuskaupan, jonka hän nimesi Karpaattien kaupaksi. Vuonna 1890 hänet valittiin kaupunginvaltuustoon Kolomyjassa, missä hän oli aikanaan aloittanut opintonsa.


title: Kyrylo Henyk

text: Henyk tapasi jossain vaiheessa Josef Oleskiwin, joka kannusti ukrainalaisia lähtemään siirtolaisiksi Kanadaan. Oleskiw kysyi Henykiltä, ryhtyisikö hän Kanadaan lähtevän ukrainalaisryhmän johtajaksi, jonka tehtäviin kuului auttaa siirtolaisia perillä asettumaan uusiin kotipaikkoihinsa. Ryhmä oli järjestyksessä toinen Oleskiwin Kanadaan lähettämistä. Yhdessä vaimonsa ja neljän lapsensa kanssa Henyk liittyi 64 ukrainalaisen ryhmään, joka saapui Quebec Cityyn 22. kesäkuuta 1896. Henyk johdatti ensimmäisen ryhmänsä ensin Winnipegiin ja sieltä perustamaan Manitoban Stuartburniä, jota nykyään pidetään Länsi-Kanadan ensimmäisenä ukrainalaisena yhteisönä. Elokuussa Henyk haki maapalstaa Stuartburnista, mutta muutti pian mielensä ja asettui Winnipegiin. Samassa kuussa Oleskiw suositteli Henykia Kanadan sisäministeriölle siirtolaisasiamiehenä. Syyskuussa Henyk sai työpaikan sisäministeriön palveluksessa siirtolaisasiamiehenä, jonka tehtäviin kuuluivat myös kääntäminen ja tulkkaus. Siirtolaisasiamiehen työssä Henyk tapasi maahan saapuvat ukrainalaiset siirtolaiset Quebec Cityssä, kannusti heitä englannin kielen käyttöön sekä perinnäistavoista luopumiseen ja toimi tarvittaessa neuvonantajana. Aluksi Henyk kutsuttiin työhön vain tarvittaessa, mutta kun työ lisääntyi ukrainalaisen siirtolaisuuden Kanadaan räjähdysmäisesti kasvaessa, virka muuttui kokopäivätoimiseksi vuonna 1898. Henykistä tuli näin ensimmäinen ukrainalainen Kanadan valtion kokopäivätoiminen virkamies.


title: Kyrylo Henyk

text: Henyk perusti vuonna 1899 kotiinsa Taras Ševtšenko-lukusalin. Vuonna 1903 hän perusti Kanadan ensimmäisen ukrainankielisen sanomalehden Kanadyiskyi farmerin (Kanadalainen maanviljelijä). Henyk ei itse ollut uskonnollinen, mutta hänen mielestään kristillisen kirkkokunnan piti olla riippumaton venäläisistä ja kreikkalaisista ortodoksisista säännöistä. Yhteistyössä Winnipegin presbyteerisen kirkon pappien kanssa hän perusti “Itsenäisen kreikkalaisen kirkon” (Independent Greek Church) 1903-1904. Henyk menetti työpaikkansa ja julkisen asemansa vuonna 1911, koska hän oli tukenut Liberaalista Puoluetta, joka hävisi vaalit ja menetti hallitusvallan. Hän asui jonkin aikaa Yhdysvalloissa, mutta palasi sitten Winnipegiin, missä hän kuoli 12. Helmikuuta 1925.


title: Kyrylo Henyk

text: Kuollessaan Henyk oli tullut niin tunnetuksi kanadanukrainalaisessa yhteisössä, että häntä kutsuttiin “Kanadan tsaariksi”.


title: Wabash

text: Wabash on Ohiojoen suurin etelään virtaava sivujoki Yhdysvaltojen itäosassa. Sen lähde on Grand Lakessa Ohion osavaltiossa. Sieltä se virtaa länteen Indianan poikki ja ohittaa Huntingtonin, Wabashin, Logansportin ja Lafayetten kaupungit ennen kuin kääntyy etelään. Se muodostaa Indianan ja Illinoisin välisen rajan 320 kilometrin matkalla ennen kuin yhtyy Ohiojokeen Indianan lounaisnurkassa. Joen koko pituus on 851 km ja valuma-alue 85 860 km².


title: Wabash

text: Intiaanit olivat kutsuneet jokea nimellä Wah-Bash-Shik-ki (mikä tarkoitta apuhtaan valkoista), ranskalaiset kirjoittivat sen ylös muotoon Ouabache josta se vääntyi englanniksi Wabashiksi.


title: Wabash

text: Indianan osavaltion tunnuslauluksi nimettiin vuonna 1913 Paul Dresserin säveltämä ja sanoittama ”On the Banks of the Wabash, Far Away”, jossa kertoja muistelee lapsuuttaan joen varrella.


title: Rinka

text: Rinka on vesiputous Sloveniassa. Rinkalla on korkeutta 105 metriä, mikä tekee siitä maan toiseksi korkeimman vesiputouksen. Se on Logarskan laakson vesiputouksista suurin ja suosittu turistunähtävyys. Rinka on myös Savinjajoen alkulähde.


title: Phyllis Logan

text: Phyllis Margaret Logan (s. 11. tammikuuta 1956 Paisley, Skotlanti) on skotlantilainen televisio- ja elokuvanäyttelijä, joka tunnetaan muun muassa roolistaan elokuvassa "Salaisuuksia ja valheita" sekä televisiosarjasta "Lovejoy". Hänet tunnetaan myös taloudenhoitaja rouva Hughesin roolistaan draamasarjassa "Downton Abbey".


title: Phyllis Logan

text: Hän on naimisissa näyttelijä Kevin McNallyn kanssa.


title: Jussi Rintala

text: Jussi Rintala (s. 29. kesäkuuta 1980) on suomalainen aktiiviuransa lopettanut koripalloilija.


title: Jussi Rintala

text: Tampereen NMKY:n kasvatti Rintala pelasi Suomen pääsarjaa Pyrbasketissa vuosina 1999–2003 yhteensä neljä kautta ja saavutti kaudella 2000–2001 SM-hopeaa ja Suomen cupin hopeaa. Kaudella 2006–2007 hän pelasi I-divisioonassa BC Nokian joukkueessa.


title: Toni Nummi

text: Toni Nummi (s. 23. elokuuta 1980) on suomalainen aktiiviuransa lopettanut koripalloilija.


title: Toni Nummi

text: Tampereen NMKY:n kasvatti Nummi pelasi Suomen pääsarjaa Pyrbasketissa vuosina 1998–2001 yhteensä kolme kautta ja saavutti kaudella 2000–2001 SM-hopeaa ja Suomen cupin hopeaa. Kaudella 2006–2007 hän pelasi I-divisioonassa BC Nokian joukkueessa. A-nuorten maajoukkueessa Nummi pelasi 16 ja 20-vuotiaiden maajoukkueessa neljä ottelua.


title: Krka

text: Krka (, ) on joki Kaakkois-Sloveniassa. Krka on Savan sivujoki. Krka on 95 kilometriä pitkä, mikä tekee siitä Savinjan jälkeen pisimmän vain Sloveniassa virtaavissa joista.


title: Krka

text: Ensimmäiset kirjalliset lähteet Krkasta ovat vuodelta 799, jolloin joesta puhuttiin nimellä "Corca". Joesta on käytetty myös nimi "Gurke" (1025) ja "Gurka fluvio" (1249). Joen sloveenilainen nimi on peräisin slaavilaisesta sanasta "Kъrka", joka perustuu romaaniseen sanaan "Corcra" tai "Corca". Monilla joilla oli antiikissa tämän kaltaisia nimiä, ja sanan uskotaan olevan onomatopoeettinen.


title: Krka

text: Krka saa alkunsa 10 kilometriä Ivančna Gorican kaupungista lounaaseen ja noin 26 kilometriä Ljubljanasta kaakkoon, josta se virtaa kaakkoon. Se ohittaan Žužemberkin, Dolenjske Toplicen, Novo meston, Otočec Castlen ja Kostanjevica na Krkin, kunnes se kohtaa Savan Brežicessä, lähellä Kroatian rajaa. Krkalla on kaksi pitkää sivujokea, Temenica ja Radulja.


title: Eric Paterson

text: Eric Evan Paterson (11. syyskuuta 1929 Edmonton – 14. tammikuuta 2014 Sherwood Park, Strathcona County) oli kanadalainen jääkiekkomaalivahti, olympiavoittaja ja maailmanmestari.


title: Eric Paterson

text: Paterson kuului Kanadan olympiakultaa Oslossa 1952 voittaneeseen joukkueeseen. Talviolympialaisten tuolloisesta statusarvosta johtuen Kanada saavutti samalla maailmanmestaruuden.


title: Eric Paterson

text: Paterson kuoli Edmontonin kupeessa 84-vuotiaana 14. tammikuuta 2014.


title: Espanjanbulldoggi

text: Espanjanbulldoggi ("perro de toro") on espanjalainen koirarotu.


title: Espanjanbulldoggi

text: Espanjanbulldoggi muistuttaa bordeauxindoggia. Se on esimerkiksi mallorcandoggia huomattavasti raskasrakenteisempi. Sen säkäkorkeus on 50-60 cm ja paino 42-55 kg. Karvapeite voi olla väriltään punainen, tummanruskea, harmaa, musta, brindle tai mikä tahansa edellä mainituista valkoisin merkein.


title: Espanjanbulldoggi

text: Espanjanbulldoggi on itsenäinen, omapäinen ja itsevarma.


title: Espanjanbulldoggi

text: Rotu on usein kuvattu vanhoissa maalauksissa, ja sitä ollaan paraikaa luomassa uudelleen.


title: Venturo

text: Venturo on arkkitehti Matti Suurosen vuonna 1971 suunnittelema lujitemuovista valmistettu talo. Se kuuluu hänen Casa Finlandia -sarjaansa ja on mallinimeltään CF-45. Suuronen oli kolme vuotta aikaisemmin suunnitellut suurta huomiota saaneen muovisen Futuro-talon.


title: Venturo

text: Venturot tehtiin Oy Polykem Ab:n Ruotsinpyhtään tehtaalla, jossa niitä valmistui yhteensä 19 kappaletta. Taloja käytettiin lähinnä vapaa-ajanasuntoina, kioskeina ja huoltoasemarakennuksina. Kolme Venturoa myytiin Ruotsiin, missä ne toimivat BP:n huoltoasemina. Talon lisenssi myytiin 23 maahan eri puolille maailmaa ja muun muassa Japanissa niitä kerrottiin valmistetun jopa tuhat kappaletta vuodessa. Lisäksi Taiwanissa sijaitsee kokonainen Ventura- ja Futuro-taloista rakennettu kylä. Suomessa Venturoiden valmistaminen lopetettiin kuitenkin jo 1971. Euroopassa niitä ei tiettävästi alettu valmistamaan lainkaan vuoden 1973 öljykriisin johdosta.


title: Venturo

text: Venturo-talo oli lattiapinta-alaltaan 45 m² ja se painoi noin 4 000 kg. Rakennus muodostui kahdesta yhteenliitettävästä moduulista, joiden väliin tuli irtonaiset katto-, seinä- ja lattiaelementit. Venturan ulkoseinässä oli kahden lasikuitukerroksen välissä 5 cm:n paksuudelta lämpöeristeenä toimivaa polyuretaania. Talon lattia oli vaneria. Toimitettaessa toisen moduulin sisällä oli keittö- ja wc-kalusteet sekä sauna ja toisessa puolestaan moduulien väliin liitettävät elementit.


title: Venturo

text: Yksi Ruotsiin myydyistä Venturoista on esillä Simrishamnin kunnassa sijaitsevassa Kivik Art Centerissä. Suomeen jääneistä kuudestatoista talosta kaksi on nykyään myymäläkäytössä Suomen moottoripyörämuseon yhteydessä Lahdessa. Samat Venturot olivat aikaisemmin liikehuoneistoina Kankaanpäässä aina 2000-luvulle saakka. Omakotitaloina Venturoita on tiettävästi ainakin Vantaalla sekä Helsingin Kannelmäessä.


title: Pukkilanoja

text: Pukkilanoja on pienen rannikkovesistön muodostava oja tai joki Kaarinan kaupungissa entisen Piikkiön kunnan alueella Varsinais-Suomessa. Valuma-alueen pohjoisosat kuuluvat Liedon kuntaan.


title: Pukkilanoja

text: Pukkilanojan valuma-alue on 26,05 km² ja se muodostaa Suomen ympäristöhallinnon vesistöalueluokituksessa Pukkilanojan vesistöalueen, joka on 3. jakovaiheen vesistöalue ja tunnukseltaan 82.042. Valuma-alueella sijaitsee pieni Pussilanjärvi-niminen lampi ja ainoa nimetty Pukkilanojan sivuhaara on Karhulanoja.


title: Pukkilanoja

text: Pukkilanoja laskee Saaristomereen Piikkiönlahden kohdalla. Piikkiönlahteen laskee myös toinen virtavesi, Pukkilanojan itäpuolella sijaitseva Piikkiönjoki (Hepojoki ja Makarlanjoki), jonka kanssa Pukkilanoja muodostaa yhteensä 79 neliökilometrin valuma-alueen. Pukkilanojan pohjoispuolella on Savijoen valuma-alue ja länsipuolella on Myllyojan valuma-alue (välialue).


title: Katinkarinoja

text: Katinkarinoja on pienen rannikkovesistön muodostava oja tai joki Vehmaan kunnan alueella Varsinais-Suomessa.


title: Katinkarinoja

text: Katinkarinoja laskee Saaristomereen Isosalmen Himoistenperän lahteen, johon laskee myös toinen virtavesi, Katinkarinojan länsi- ja pohjoispuolella sijaitseva Marjavuorenoja. Länsipuolella on Puttanjoen valuma-alue ja eteläpuolella nimeämätön välialue. Katinkarinojan valuma-alueella on kolme järveä: Myllyjärvi (25 ha), Niinijärvi (10 ha) ja Kirkkojärvi (5 ha).


title: Katinkarinoja

text: Katinkarinojan valuma-alue on 9,81 km² ja se muodostaa Suomen ympäristöhallinnon vesistöalueluokituksessa Katinkarinojan vesistöalueen, joka on 3. jakovaiheen vesistöalue ja tunnukseltaan 82.058.


title: Kanavaniini

text: Kanavaniini (CHNO) on ei-proteinogeeninen myrkyllinen aminohappo, jota tavataan eräissä hernekasveissa, kuten papulajissa "Canavalia ensiformis" ja sinimailasen siemenissä.


title: Kanavaniini

text: Kanavaniini on huoneenlämpötilassa valkoinen kiteinen aine. Yhdiste liukenee hyvin veteen, mutta ei liukene etanoliin eikä poolittomiin orgaanisiin liuottimiin. Rakenteeltaan se muistuttaa huomattavasti arginiinia ja ainoa ero näiden kahden aminohapon välillä on, että kanavaniinissa on guanidiiniryhmään sitoutunut happiatomi hiiliatomin sijaan.


title: Kanavaniini

text: Monet arginiinia substraatteinaan käyttävät entsyymit hyväksyvät substraatikseen myös kanavaniinin ja tähän perustuu sen myrkyllisyys. Tärkein näistä entsyymeistä on arginiini-tRNA-ligaasi, joka proteiinisynteesin yhteydessä liittää proteiineihin arginiinin. Kanavaniinin läsnä ollessa entsyymi liittääkin proteiiniin arginiinin asemasta kanavaniinin ja tämä johtaa väärin laskostuviin proteiineihin, joiden toiminta voi heikentyä tai estyä kokonaan. Täten kanavaniini toimii myrkkynä kasvinsyöjäeläimiä vastaan. Kanavaniinia tuottavien kasvien ja eräiden kanavaniinille vastustuskykyisten hyönteisten arginiini-tRNA-ligaasi ei käytä substraattinaan kanavaniinia. Kanavaniinin on todettu laukaisevan ihmisen ja muiden kädellisten elimistössä systeemisen lupus erythematosuksen kaltaisia oireita. Yhdiste häiritsee myös ribo- ja deoksiribonukleiinihappojen aineenvaihduntaa. Kuumentaminen hajottaa suuren osan kanavaniinista.


title: Kanavaniini

text: Kasvit synteisoivat kavavaniinia lähtien homoseriinistä. Kanavaniinia metaboloivia entsyymejä ovat muun muassa arginaasi, joka hajottaa sen ureaksi ja kanaliiniksi ja ureaasi.


title: Punaposkisalamanteri

text: Punaposkisalamanteri ("Plethodon jordani") on keuhkottomien salamantereiden heimoon kuuluva sammakkoeläinlaji. Se liikkuu öisin. Puolustautuessaan eläin erittää pahanmakuista eritettä ja joskus pudottaa häntänsä. Laji on IUCN:n punaisen listan mukaan silmälläpidettävä.


title: Punaposkisalamanteri

text: Aikuisen yksilön pituus on 9–18,5 senttiä. Väriltään punaposkisalamanteri on musta tai harmaa. Joillakin yksilöillä on punaista poskissa ja jaloissa. Vartalo on hoikka ja pitkä.


title: Punaposkisalamanteri

text: Punaposkisalamanteria tavataan Appalakkien eteläosassa. Sitä esiintyy vuoristometsissä ja se elää maalla.


title: Punaposkisalamanteri

text: Munimisaika on kesällä ja syksyllä.


title: Elis Muona

text: Elis Muona (1900–1976) oli suomalainen taidemaalari ja kuvataiteilija, joka vapaan taiteen ohella toimi mainosgraafikkona, kuvitti postikortteja ja suunnitteli painokangaskuoseja Marimekolle ja Tampellalle.


title: Elis Muona

text: Vuonna 1926 vasta 26-vuotias Elis Muona nimitettiin vuotta aiemmin perustetun mainostoimisto Erva-Latvalan taideosaston johtoon. Tätä tehtävää hän hoiti vuoteen 1949 saakka.


title: Limasalamanteri

text: Limasalamanteri ("Plethodon glutinosus") on keuhkottomien salamantereiden heimoon kuuluva laji. Se liikkuu öisin. Puolustautuessaan eläin huitoo hännällään ja erittää pahanmakuista eritettä.


title: Limasalamanteri

text: Aikuisen yksilön pituus on 11–20 cm. Häntä on pyöreä. Väri on tummanharmaa tai musta ja ihossa on hopean vaaleita pilkkuja.


title: Limasalamanteri

text: Limasalamanteria tavataan Yhdysvaltojen kaakkoisosissa. Sitä esiintyy metsissä.


title: Limasalamanteri

text: Hedelmöitys on sisäinen. Naaras munii kiville 5–34 munaa ja vartioi niitä, kunnes poikaset kuoriutuvat 2–3 kuukauden kuluttua munimisesta.


title: Limasalamanteri

text: Limasalamanteri syö selkärangattomia eläimiä, erityisesti hyönteisiä.


title: Marjavuorenoja

text: Marjavuorenoja on pienen rannikkovesistön muodostava oja tai joki Vehmaan kunnan ja Uudenkaupungin kaupungin alueella Varsinais-Suomessa.


title: Marjavuorenoja

text: Marjavuorenoja laskee Saaristomereen Isosalmen Himoistenperän lahteen, johon laskee myös toinen virtavesi, Marjavuorenojan eteläpuolella sijaitseva Katinkarinoja. Länsipuolella on Raumanojan valuma-alue, pohjoispuolella Velluanjoen ja Taipaleenjärven valuma-alueet, itäpuolella Puttaanjoen valuma-alue. Marjavuorenojan valuma-alueella on kuusi järveä: Maarjärvi (46 ha), Vähäjärvi (14 ha), Hietajärvi (11 ha), Hummajärvi (5 ha), Vanhankylänjärvi (3 ha) ja Puumanninlampi (2 ha). Kaikki järvet sijaitsevat Vehmaalla.


title: Marjavuorenoja

text: Marjavuorenojan valuma-alue on 25,37 km² ja se muodostaa Suomen ympäristöhallinnon vesistöalueluokituksessa Marjavuorenojan vesistöalueen, joka on 3. jakovaiheen vesistöalue ja tunnukseltaan 82.060.


title: Alma 360

text: Alma 360 on vuonna 1988 perustettu sisältötoimisto ja monikanavaisen asiakasviestinnän asiantuntija. Alma 360 auttaa asiakkaitaan rakentamaan omaa mediaa. Tämä sisältömarkkinointiin eli yritysjournalismiin erikoistunut yritys on osa Alma Media -konsernin Talousmedia ja yrityspalvelut -liiketoimintasegmenttiä. Yrityksessä on noin 50 työntekijää (2012).


title: Ruonanoja

text: Ruonanoja voi tarkoittaa seuraavia:


title: Ruonanoja (Taivassalo)

text: Ruonanoja on pienen rannikkovesistön muodostava oja tai joki Taivassalon kunnan alueella Varsinais-Suomessa. Pieni osa valuma-alueesta kuuluu myös Uudenkaupungin kaupunkiin.


title: Ruonanoja (Taivassalo)

text: Ruonanoja laskee Saaristomereen Kolkanaukkoon. Ruonanojan pohjoispuolella on Raumanojan valuma-alue, muut ovat välialueita. Ruonanojan valuma-alueella ei ole järviä. Ruonanojan valuma-alue on 10,42 km² ja se muodostaa Suomen ympäristöhallinnon vesistöalueluokituksessa Ruonanojan vesistöalueen, joka on 3. jakovaiheen vesistöalue ja tunnukseltaan 82.062.


title: Aristofanes Byzantionlainen

text: Aristofanes Byzantionlainen (; n. 257–180 eaa.) oli antiikin kreikkalainen, hellenistisellä ajalla elänyt grammaatikko, kirjallisuudentutkija ja oppinut. Hän oli kotoisin Byzantionista ja toimi Aleksandriassa.


title: Aristofanes Byzantionlainen

text: Aristofanes oli Aleksandriassa Zenodotoksen ja Kallimakhoksen oppilas ja Aristarkhoksen opettaja. Hän seurasi Eratosthenestä Aleksandrian kirjaston johtajana. Aristofanes tunnetaan ennen kaikkea Homeroksen teosten tutkimuksestaan ja tämän teoksista tekemästään uudesta kriittisestä laitoksesta. Hän kirjoitti myös muusta varhaisemman ajan kreikkalaisesta kirjallisuudesta, mukaan lukien Pindaros, Hesiodos, Alkaios, Sofokles, Euripides, Aristofanes, Platon ja Aristoteles.


title: Aristofanes Byzantionlainen

text: Aristofanesta pidetään muinaiskreikan kirjoittamisessa käytettävän polytonisen aksenttijärjestelmän kehittäjänä. Stoalaiset kielentutkijat olivat kiinnittäneet huomiota kielen epäsäännöllisyyksiin, mutta Aristofanes pyrki luomaan kielioppia. Hänen teoksistaan on säilynyt vain katkelmia osana mainittujen kirjailijoiden teoksiin tehtyjä "skolioita".


title: Avaritia Humanae

text: Avaritia Humanae on suomalaisen grindcore-yhtyeen Feastemin kolmas studioalbumi. Se julkaistiin vuonna 2013 levymerkillä Obscene Productions.


title: Raumanoja

text: Raumanoja on pienen rannikkovesistön muodostava oja tai joki Uudenkaupungin kaupungin alueella Varsinais-Suomessa. Pieni osa valuma-alueesta kuuluu myös Taivassalon ja Vehmaan kuntiin.


title: Raumanoja

text: Raumanoja laskee Saaristomereen Huikonaukkoon. Raumanojan valuma-alueella on viisii järveä: Ahmasvesi (264 ha), Kallisjärvi (22 ha), Alhontaanjärvi (18 ha), Haapalanjärvi (16 ha) ja Sannasvesi (8 ha). Raumanojan virtaussuunta kuitenkin vaihtelee, meriveden ollessa korkealla, virtaa Raumanojaa pitkin suolaista merivettä Ahmasveteen.


title: Raumanoja

text: Raumanojan valuma-alue on 39,72 km² ja se muodostaa Suomen ympäristöhallinnon vesistöalueluokituksessa Raumanojan vesistöalueen, joka on 3. jakovaiheen vesistöalue ja tunnukseltaan 82.064. Raumanojan valuma-alueen eteläpuolella on Ruonanojan valuma-alue, itäpuolella Marjavuorenojan valuma-alue, pohjoispuolella Taipaleenjärven valuma-alue, muualla välialueita.


title: Raumanoja

text: Vuonna 2012 lopetetulta Lokalahden jätevedenpuhdistamolta johdettiin käsitellyt jätevedet avo-ojaan, joka laskee Raumanojaan. Raumanojan veden laatua tarkkailtiin säännöllisesti, kun vuonna 2005 alkanut Lokalahden jätevedenpuhdistamon purkuvesistön vesistötarkkailu aloitettiin. Näytteitä otettiin kahdesti vuodessa kahdesta kohtaa Raumanojasta. Viimeisen kerran vesistötarkkailu tehtiin heinäkuussa 2012 jolloin todettiin, että jätevedenpuhdistamon vaikutuksia ei enää ole havaittavissa Raumanojassa.


title: Cafe Metropol

text: Café Metropol sijaitsi Helsingin Mikonkadulla, Elannon omistamassa vanhassa Fennian talossa. Ravintola avasi ovensa elokuussa 1985 ja oli suosittu "uuden keskiluokan olohuoneena". Siellä viettivät iltaa useat rock-muusikot. Esimerkiksi Dire Straits -yhtye esiintyi siellä yllätyskeikalla. Ravintolassa järjestettiin myös Suomen ensimmäinen Miss Wet T-Shirt -kilpailu. Ravintolan vuokrasopimus päättyi vuonna 1987, eikä sitä uusittu. Ravintola siirtyi Kaivopihalle, jossa se jatkoi vuoteen 1991.


title: Cafe Metropol

text: Isokangas, Antti & Karvala, Kaappo & Reiche, Markus von: City on sinun: Kuinka uusi kaupunkikulttuuri tuli Helsinkiin. Tammi: Helsinki, 2000. ISBN 951-31-1374-4.